text:
Secretario di estado Knops (Asuntonan Interno y Relacionnan di Reino) ta realisa un bishita pa cera conoci cu e tres islanan Aruba, Bonaire y Corsou for di dialuna dia 8 di januari te cu diadomingo 14 di januari 2018.
Durante su prome bishita na Aruba, Bonaire y Corsou, e secretario di estado lo cera conoci mas di cerca cu dirigentenan di e islanan y lo papia cu representantenan di sector comercial, e sector social y Organisacionnan No Gubernamental.
“Mi ta contento cu mesora na cuminsamento di 2018 mi por realisa un bishita na e parti aki di nos Reino”, segun secretario di estado Knops. “Despues di mi recien bishita na islanan ariba, mi ta haya cu ta importante pa cera conoci lihe tambe cu Aruba, Bonaire y Corsou. Mi kier uza e viahe pa mi por scucha dilanti di cua retonan e dos paisnan y e entidad publico ta para, cua ambicionnan nan tin y con nos lo por sigui duna forma na e cooperacion durante e periodo nos dilanti. Banda di esaki mi kier uza e bishitanan di trabou y e combersacionnan pa mi haya un impresion di e bida y e trabou riba e tres islanan.”
E programa di secretario di estado Knops ta cuminsa dialuna mainta dia 8 di januari na Bonaire. Diamars anochi dia 9 di januari e ta yega Corsou. Finalmente e secretario di estado ta realisa un bishita na Aruba. Aki e ta yega diahuebs dia 11 di januari den oranan di atardi.


c: text/html

text:
Imitá Nan Fe
Kon awendia nos por saka benefisio dor di siña tokante hòmber i muhé di fe menshoná den Beibel?
Sekuensia di Susesonan
E liña di sekuensia di susesonan i e mapanan lo yuda bo visualisá na ki tempu i na unda e personahenan bíbliko akí a biba.
Un Karta di Kuerpo Gobernante
E Kuerpo Gobernante ta animá tur hende pa lesa i tambe studia e buki akí tantu riba un base personal komo den famia pa asina benefisiá plenamente di dje.
Introdukshon
Beibel tin kantidat di relato di bida real di hende hòmber i muhé fiel. Kon nos por benefisiá di nan ehèmpel?
ABEL
‘Maske El A Muri, E Ta Papia Ainda’
Kiko nos por siña di Abel i su fe aunke Beibel ta bisa masha tiki di dje?
NOE
El A “Kana ku Dios”
Ki reto Noe ku su kasá a konfrontá ora nan tabata lanta nan yunan? Kon nan a demostrá nan fe ku trahamentu di e arka?
ABRAHAM
Tata di Tur Hende Ku Tin Fe
Kon Abraham a demostrá fe? Den ki manera asina abo lo ke imitá e fe di Abraham?
RUT
“Unda Ku Bo Bai, Lo Mi Bai”
Kiko a pone ku Rut tabata dispuesto pa bandoná su famia i tera natal? Ki kualidatnan el a demostrá ku a pone Yehova apresi’é?
RUT
“Un Muhé Ekselente”
Dikon e matrimonio di Rut ku Boas ta importante pa nos? Kiko nos por siña for di Rut ku Noemí tokante bida di famia?
ANA
El A Deshogá Su Kurason Serka Dios
Ana su fe den Yehova a yud’é trata ku loke a parse di ta un situashon insoportabel.
SAMUEL
El “A Sigui Krese Huntu ku Yehova”
Kiko tabata straño di e infansia di Samuel? Kiko a yuda su fe krese ora e tabata na e tabernakel?
SAMUEL
El A Perseverá Apesar di Desepshon
Nos tur ta enfrentá gòlpi di bida i desepshon ku por pone nos fe na prueba. Kiko e perseveransia di Samuel ta siña nos?
ABIGAIL
Un Muhé Inteligente
Kiko nos por siña for di e matrimonio difísil di Abigail?
ELÍAS
El A Sali na Defensa di Adorashon Berdadero
Kon nos por imitá Elías ora nos ta papia ku hende ku no ta di akuerdo ku loke Beibel ta siña?
ELÍAS
El A Keda Vigilá i A Warda ku Konfiansa
Kon profeta Elías a demostrá ku e ta un hòmber di orashon miéntras ku el a warda riba Yehova pa kumpli ku su promesa miéntras ku el a hasi orashon?
ELÍAS
El A Haña Konsuelo Serka Su Dios
Kiko a pone Elías bira asina desanimá ku el a pidi pa muri?
YONAS
El A Siña for di Su Foutnan
Bo a yega di spanta pa un asignashon ku Yehova a duna bo, manera a pasa ku Yonas? Su relato ta siña nos un lès balioso di Yehova su pasenshi i miserikòrdia.
YONAS
El A Siña Kiko Ta Miserikòrdia
Kon e relato di Yonas por yuda nos analisá nos mes onestamente?
ÈSTER
El A Sali na Defensa di e Pueblo di Dios
Pa nos por demostrá amor manera Èster, ku tabata dispuesto pa sakrifiká su mes, nos mester tin fe i kurashi.
ÈSTER
E Tabata Sabí, ku Kurashi i Kla pa Sakrifiká Su Mes
Kon Èster a sakrifiká su mes pa Yehova i su pueblo?
MARIA
“Ata Mi Aki! Yehova Su Sirbidó!”
Kon e manera ku Maria a kontestá angel Gabriel a demostrá ku e tabatin fe? Kua otro kualidatnan balioso el a desplegá?
MARIA
“El A Keda Pensa Riba Kiko Nan A Nifiká”
Maria su eksperensianan na Bètlehèm a fortalesé su fe den e promesanan di Yehova.
HOSE
Un Bon Tata i un Hòmber di Fe
Den ki manera asina Hose a protehá su famia? Dikon el a hiba Maria ku Hesus Egipto?
MARTA
“Mi Ta Kere”
Kon Marta a demostrá gran fe asta na ora di tristesa?
PEDRO
El A Lucha Kontra Miedu i Duda
Kuminsá duda ta masha peligroso, pasobra duda por tin un influensia potente i destruktivo. Pero Pedro a superá su miedu i duda tokante sigui Hesus.
PEDRO
El A Keda Leal bou di Prueba
Kon Pedro su fe i lealtat a yud’e aseptá korekshon for di Hesus?
PEDRO
El A Siña for di e Maestro Kiko Ta Pordon
Kiko Hesus a siña Pedro tokante pordon? Kon Hesus a demostrá ku el a pordoná Pedro?
Konklushon
Kon bo por sigui fortalesé bo fe i tene bo speransa bon kla na mente?

robotstxt: allowed

filter: keep


text:
Richard Pols ta gana Rotary Youth Leadership Award 2018 (RYLA). Durante e último 3 dianan sigur 40lider potensial di 14 skol a kompetí pa e premio akí. Durante e workshop e hóbennan, tur entre 13 i 18 aña a risibí training di coachnan profeshonal pa loke
E di dos edishon di ART X organisá pa Curaçao Lions Club pa rekouda fondo pa Ronald McDonald House Charities Curaçao (RMHC) i otro pryektonan di e klup di servisio. Mas di 25 artista lokal entre otro Ariadne Faries, Joanne den Dulk, Phillipe i Giovanni Za


text:
Relato di trabou di Parlamentarionan di MFK na Parlatino, un presensia regional di suma importansha pa Kòrsou
For di aña 1964 Parlamento di diferente paisnan den Latino Amérika i Caribe a forma un Parlamento Latino Amérikano yama Parlatino. Hopi ta trabou i logronan, ku hopi Parlamentario a logra pa medio di Parlatino.
Kòrsou den konstelashon di Antia Ulandes i awor tambe komo Pais Kòrsou ta miembro aktivo di Parlatino. E motibu ku Kòrsou ta miembro di Parlatino, ta debí ku nos Pais ta mira e importansia i un balor agregá pa por desaroyá nos konosementu i interkambiá ku 22 pais den nos region riba temanan di interes general.
Defuntu sr. Ricardo Elhage na aña 1975 pa 1977 tabata e úniko yu di Kòrsou ku a fungi komo Presidente di Parlatino i esaki ta ratifiká e importansia pa Kòrsou ta miembro di Parlatino (http://parlatino.org/).
Parlamentarionan pa Movementu Futuro Kòrsou (MFK) sra. Jacinta Constancia i sr. Charles Cooper a bishita Argentina i akudí dianan 6 i 7 di sèptèmber 2018 na e reunionnan di Parlatino den kuadro di trabou, kaminda a trata diferente tema di interes general, manera entre otro;
- Promové kapasidat i aprendisahe permanente pa un kresementu inklusivo i trabou desente, Fortalesé e protekshon pa e futuro di trabou, Promové formalisashon laboral i trabou desente, temanan den banda ku tambe a haña atenshon ta: personanan ku inkapasidat, dimenshon di género i dialogo social, formalisá i promové trabou desente den tur ambitó, estrategia di G20 pa eradiká trabou infantil, trabou forsoso, tráfiko di hende i esklavitut modern, estrategia pa protekshon sosial.
Tendensianan global ku a trata:
- Kambionan teknológiko ta sosodé rápido, kambionan teknológiko no nesesariamente ta redusí puestonan di trabou, automatisashon lo afektá mayormente trabounan rutinario, trabounan independiente i trabou nan manual, negoshinan por ta global, sin nesesidat di ta pertenesé na un empresa grandi. (Internet mobil, Automatisashon di konosementu, Teknologia den nubia (cloud), Robòtika, Vehikulonan outónomo, Almasenahe di energia,
Energia renovabel, Explorashon i rekuperashon avansá di Petroli i Gas.)
- Kon ta bai dil ku hendenan ku ta skonde tras di akount nan falsu riba e diferente plataformanan Digital, agrediendo, difamá i insultá otronan asina violando otro su derechi.
- Komunikashon interno i eksterno i su konsekuensia i influensia nan pa loke ta trata servisio, seguridat i protekshon pa yega na solushon ku por ta duradero pa tur pais den Latino Amérika i Caribe.
Aparte ku e diferente plataformanan di retnan sosial tin mekanismo pa blòkia i reportá, tòg hopi biaha e daño a ser hasi kaba i bo no por haña e malechornan. Pasobra ta akount fake, meskos ku den e mundu análogo tin un hende òf entidat responsabel pa lokual ku sali publiká den medionan análogo, mester bini un manera di responsabilisashon den e mundu digital.
Tur pais miembro total di 23 pais a konkluí ku ta bon pa un delegashon di Parlatino papia ku Google, Facebook, Twitter o i otro medioanan riba medionan soshal pa wak kon konhuntamente por yega na un maneho pa ku e fake akountnan aki i ken ta tras di nan.
Alabes despues di dos dia intensivo den reunion nos por indiká di ta satisfecho ku resolushonnan ku lo sirbi nos i tur otro paisnan den Latino Amérika i Caribe.
Boso Sirbidornan
Jacinta Constancia i Charles Cooper


text:
ORANJESTAD (AAN) – Awe diasabra lo tin eleccion y coronacion di reina y parada folklore-cultural, categoria baby cultural, chikitin cultural y prenda cultural 2018.
Esaki lo cumina pa 7:00 di anochi den Centro di Bario Brazil, y ta cuadro di preparacionnan pa e grandioso parada folklore cultural pa celebracion di e grandioso dia di Brazil.
Candidatanan pa eleccion di reinanan cultural baby, chikitin y prenda Cultural 2018
Baby Cultural:
1. Lishendra Bislip, Baby Cultural, Representando su grupo: Chaz Modeling & Talent School.
2. Dylien Paesch. Baby Cultural. Representando su grupo: Gucci Dancers.
Chikitin Cultural:
1. Lizienne webb. Chikitin Cultural. Representando su grupo: Chaz Modeling & Talent School.
2. Emely Thyzen, Chikitin Cultural. Representando su grupo: Gucci Dancers.
3. Lizmarie Geerman. Chikitin Cultural. Representando: Fundacion Bernadina Growell.
4. KhloeAnn Lopez. Chikitin Cultural, Representando: Grupo Fofoti
5. Shakjen Maduro, Chikitin Cultural. Representando su grupo: Dazzling Dancing Divas.
Prenda Cultural:
1. Kendra Kock. Prenda Cultural. Representando su grupo: Gucci Dancers.
2. Jennyraine Maduro. Prenda Cultural. Representando su grupo: Chaz Modeling & Talent School.
For di awor, nos ta desea tur clase di exito na tur e candidatanan di tur categoria, nan gruponan cultural y henter nan famia sin lubida e sosten masal di e pueblo Arubano cu ta para tras di iniciativanan manera esaki na unda nos ta profila nos talentonan y nos dushi cultura.


text:
GAZA, Palestina- Al menos 59 Palestina muri y mas di 2200 a resulta herida mei mei di enfrentamentonan fuerte cu e Forsanan di Defensa di Israel. E disturbionan entre Palestino y Israelitanan a cuminsa dialuna.
Despues di un jornada di violencia cerca di e limite fronteriso, unda cu Palestinonan a protesta contra di e apertura di e Embahada di Merca pa Jeruzalem. E situacion ta sigui di ta extremadamente tenso. Na e momentonan aki e escenario di otro serie di protestanan na Cisjordania: e disturbionan ta wordo registra den e ciudadnan di Ramalah y Betlehem.
E protestanan ta coincidi cu e di 70 aniversario di e comienso di exodo Palestino despues di e creacion di e estado di Israel.
E violencia a trece un mancha scur riba e inauguracion di e embahada nobo na Jeruzalem y a lanta dudanan nobo riba e ambicion di Trump pa intercede den loke el a bisa lo bira e “acuerdo di siglo” na Medio Oriente.
Aunke cu e presidente Mericano no a atende e apertura, su yiu muhe Ivanka y su casa Jared Kushner a atende e ceremonia y a trece un “promesa di hopi semper pa e pueblo Mericano y Israeli”.
E cantidad di mortonan ta 59 despues di cu soldatnan Israeli a tira Palestinonan durante un protesta masivo cerca di e frontera cu Gaza.
Segun e minister di Salud di Gaza, 1024 Palestino a wordo tira y herida, como tambe tin 8 mucha entre e mortonan.
Associated Press a informa di cu 1200 persona a sufri di otro tipo di heridonnan, incluyendo heridonan door di gas lacrimogeno.
Diamars, e violencia na e Franja di Gaza lo ta e tema central di e reunion di e Conseho di Siguridad di ONU. E analista internacional y columnista Carlos Martinez no tin mucho speransa poni den e reunion di e Conseho di Siguridad, mirando e relacion entre Merca y Israel. No obstante, e ta recorda cu Israel ta perdiendo e apoyo di otro paisnan.
E violencia a bin despues cu Merca a habri su Embahada na Jeruzalem, un move cu a provoca e rabia di e Palestinonan.
Fuente: BBC


text:
DEN HAAG – E critica riba situacion di studiantenan na Hulanda relaciona cu nan yegada, manera describi den un matutino awe na Aruba, no ta aplica pa henter Hulanda. Asina Arubahuis a reacciona diahuebs atardi. Segun Arubahuis segun un articulo den e matutino Bon Dia Aruba di 9 augustus cu studiantenan ta mal contento cu opvang na Hulanda. Mester remarca cu e situacion describi den e articulo ta toca Den Haag y no ta aplicabel pa henter Hulanda.
Den e articulo un studiante ta remarca cu nan a keda un anochi so den hotel Ibis. E desicion aki ta basa riba maneho di Ministerio di Enseñansa di Aruba pa hopi aña caba y tin como meta cu e studiante por descansa di e vuelo y pa siguiente dia e por participa na e programa di opvang. Acomodacion sea un camber of cas ta keda responsabilidad di e studiante y su mayornan. Pa es motibo ey Arubahuis a saca aña pasa den e lunanan di october te cu december un serie di articulo den cual ta trata e tematica di busca y regla acomodacion na Hulanda. Esaki pa evita cu e studiante lo mester hospeda innecesariamente den hotel of cerca famia of conoci. Tambe riba e Facebook di Onderwijszaken di Arubahuis a pone e informacion aki. Departamento di Enseñansa na Aruba cu ta otorga e Arubalening tin e deber di informa esnan cu kier un Arubalening cu tin periodonan den cual nan tin cu tene na man mes na dje pa bin na remarca pa haya acomodacion. E periodonan aki ta varia di ciudad pa ciudad. Pesey Arubahuis ta pone un acento riba informacion, pa motibo di falta di informacion nos hobennan no ta yegando Madre Patria debidamente prepara. Tin cu remarca cu e hecho cu nos studiantenanan e aña aki a yega mas laat Hulanda – en comparacion cu e studiantenan di Curaçao y St. Maarten – esaki ta trece cune cu den un marcado di camber satura na Den Haag, ta bira sumamente dificil pa haya un camber. Manera nan ta bisa na Hulandes: wie het eerst komt het eerst maalt!
E situacion pa haya camber na Den Haag no ta facil. Via DUWO Studentenhuisvesting tin un waitinglist hopi largo mes. Pesey e mentor pa Den Haag ta busca ayudo na un makelaarskantoor cu ta Vesting Vastgoed. Pakico Vesting Vastgoed? Pasobra nan tin conocemento di nos studiantenan y ki tipo di camber of acomodacion nan ta prefera. A base di e experencia ey Vesting Vastgoed ta e prome escohencia pa yuda nos studiantenan cu acomodacion na Den Haag y vecindario.
E POC ta duna e studiantenan un OV anonimo unda cu nan por stort cen riba dje pa haci uso di transporte publico den Den Haag. Tur studiante ta haya un Studenten OV kaart, pero esaki ta valido entrante prome di september y NO prome cu e fecha aki. Un otro opcion ta cumpra un bicicleta.
Dia 23 di juli ultimo e mentor pa Den Haag conhuntamente cu miembronan di POC pa Den Haag/Delft y Leiden a tene un anochi di informacion na e studiantenan cu ta bin studia na e tres ciudadnan aki. Durante di e meeting aki mentor John Dirks a enfatisa cu e studiante mester zorg pa e tin un camber prome cu e sali for di Aruba y bin Hulanda. Vivienda ta keda un prioridad hopi importante pa cualkier studiante. Pesey e enfasis aki! E meeting aki ta banda di e anochi di informacion duna pa Arubahuis na luna di juni na un grupo grandi di studiante cu ta bin Hulanda. Di e manera aki Arubahuis ta conciente di su rol den guia di nos studiantenan na Hulanda.
Apesar di tur contratiempo Arubahuis ta haciendo su maximo esfuerso pa yuda e hobennnan pa haya acomodacion y tin tur comprension pa e preocupacion di e mayornan na Aruba.
DEN HAAG – Mentor di Arubahuis Yuraima Henriquez-Rodulfo di regio Arnhem, Nijmegen y Wage-ningen ta duna pa medio di e articulo aki informacion di vivienda pa studiante pa e ciudadnan men-ciona . Como mentor di Arubahuis bo ta guia studiante ora cu nan ta na Hulanda. Pero e guia ta cuminsa cu dunando informacion na e studiante cu ta dicidi di bin studia na Hulanda. E decision ey hopi biaha ya caba ta wordo haci den e aña prome cu examenjaar. Si bo kier bin studia na 2019-2010 of e aña despues, e prome stap na momento cu bo a haci e decision aki ta pa busca vivienda na Hulanda. Si bo ta duda riba cua estudio bo ta bay sigui of bo no ta sigur na cua ciudad bo kier studia, toch ta importante pa inscribi bo mes na tempo pa un vivienda. Mas trempan bo inscribi bo mes mas posibilidad y seguridad bo tin pa un vivienda ora bo yega Hulanda.
DEN HAAG – Despues di un periodo largo cu e tabata malo, ex Prome Minister di Hulanda Wim Kock (80). E tabata prome minister di 1994-2002 y a lidera dos gabinete di PvdA, VVD y D66. Prome cu esey e tabata lider syndical, lider di oposicion y minister di Finanzas. Na 2002 e mes a baha su gabinete ora cu el a retira, asumiendo responsabilidad pa e drama di Srebrenica 7 aña prome. El a retira di politica y a ocupa funcionan manera ING y Shell. Potret y relato cortesia NOS.
DEN HAAG – Hulanda ta mucho dividi riba cambio di orario entre tempo di zomer of winter den sentido cu kier scohe den un di e dos temponan pa hacie permante. Asina fuentenan na Den Haag ta bisa segun e portal Algemeen Dagblad (AD). Como tal tin informacion cu mayan despues di e conseho di minister, gobierno Hulandes lo anuncia cu pa awor no ta bay dicidi si Hulanda ta cambia pa sea e orario di zomer of winter. E proposicion ey tabata riba mesa debi na e forma practico cu esaki por nifica pa e pais. “Pa un decision asina crucial, ta mucho tempran” ta loke cu e gabinete lo bisa diabierna despues di nan reunion, debi cu Hulanda ta mucho dividi riba e tema.
DEN HAAG – Durante di un serie di encuentronan Arubahuis a presenta e team di mentornan nobo na e grupo di studiantenan cu ta den nan prome aña. Alabes a tuma despedida di e mentornan cu tabata encarga cu e regionnan. Na e ocacion aki e studiantenan pa e region di Groningen y Leeuwarden a cera conoci cu nan mentor nobo Donna van Heukelem-Kock. Den e caso di Arnhem, Nijmegen y Wageningen e mentor nobo ta Yuraima Henriquez-Rodulfo. E studiantenan den e region di Utrecht tambe a cera conoci cu nan mentor nobo den persona di Omar Besaril. Finalmente dos mentor nobo pa e region di Den Haag, Delft y Leiden a keda introduci kende nan ta Solange Quandus y Shahaira Brokke.
DEN HAAG – E staf di e Comision Permanente pa Asuntonan di Reino di Tweede Kamer a haci un bishita di cortesia na Arubahuis. E delegacion a consisti di Griffier Tim de Lange, adjunct-griffier Annemarijke de Vos, in-formatiespecialist Kim van Velzen, commissie-assistent Djamila Khoda-baks y kenniscoördinator Jacob Pot. Esaki ta pa prome biaha cu e staf completo di e Comision di Tweede Kamer ta haci un bishita na Arubahuis.
DEN HAAG – Cas di Aruba ta pone hopi enfasis riba e preparacionnan cu nos hobennan cu ta pensa di bin studia na Hulanda tin cu haci pa por tin un experencia positivo y exitoso ora nan yega Hulanda. Manera e responsabilidad di cada studiante pa busca un camber. Nos ta na luna di november caba y pesey ta importante cu e studiante cu pa otro aña kier bin Hulanda cuminsa inscribi pa un camber. Pa e alumnonan den vóór- examenklas (Havo4, VWO5 y MBO3) y cu tin pensa di bin studia tambe por inscribi caba. Haciendo esaki na tempo e chens ta hopi grandi cu e studiante por haña un camber pagable y mas conforme su gusto ora cu e jega Hulanda.


text:
Diasabra mainta pa 8 or, Miss Aruba, Alina Mansur a sali rumbo pa Las Vegas pa asina participa na e concurso di Miss Universe na Las Vegas.
Alina a prepara su mes na Aruba riba diferente area cu expertonan den nan ramo. Su preparacion a encera entre otro les di oratoria, pasarela, makiyahe, peinado, fotografia, stage performance y mucho mas. Tur esaki confiando den e experticio di nos hendenan local.
Como parti di su trabounan humanitario, Alina a contribui na varios fundacion, manera Fundacion Crijojo Trappers, door di yuda recauda fondo y practica abogacia pa e causa di e fundacion, cu ta e cuido, prevencion y sterilisacion di nos cachonan riba caya.
Ademas Miss Aruba, Alina- a aporta na trabou comunitario cu Rode Kruis specialmenre durante e temporada di desaster natural den caribe. Un otro organisacion na cual e la asisti tambe, ta Fundacion pa nos Comunidad.
Pa recauda fondo pa e fundacion y pa yuda cu e gastonan, Alina a organisa un Premium Cocktail Event cu Romar pa cual tambe a yuda e Fundacion Criollo Trappers. E boutique Dolce & Gabbana tambe a colabora cu Alina pa e prome fundraising.
Como Miss Aruba tambe el a haci diferente acto di presencia na diferente evento y of actividad, specialmente cu tiin di haber cu un causa of apoyo na nos hobennan y na unda cu semper el a wordo ricibi cordialmente.
Tambe , Alina a enhance su preparacion internacionalmente caminda e tabata desea di agrega na e gran conocemento cu ya e la ricibi na Aruba.
Na Colombia el a trece den practica tur locual el a siña na Aruba y añadi preparacion cu nivel internacional cerca un profesionalnan cu gran trayectorio y ta reconoci pa preparacion di diferente candidatanan cu a participa den concursonan internacional y a logra triunfa den lo maximo e ultimo añanan.
Na Colombia tambe Alina a ricibi entre otro les di coreografía, actuacion,facial expression, y prensa internacional. Trainingnan di entrevista dilanti camera, Q&A y mucho mas. Pues un preparacion completo, exhausto, di orananan largo tur dia, pero hopi satisfactorio y cu hopi disciplina.
Na Colombia tambe, nos digno representante, Alina, a forma parti di e delegacion di ATIA Aruba, hunto cu president di ATIA Sr van Trigt y Gobernadores di Perreria, unda a firma acuerdo oficial entre ambos paisnan..
Cu tur e conocemento aki, nos Miss Aruba, Srta. Alina Mansur a bay un stap mas leu, y a bishita e organisacion di Miss Universe headquarters na New York City, hunto cu e organisacion di Star Promotion (organisacion cual tin e franquisia pa manda un representante oficial pa Miss Universe) .
Na New York, Alina a ser invita pa cera conoci cu e actual Miss Universe personalmente, un experencia inolvidabel y di orguyo pa e delegacion di Aruba. Apart di esaki e organisacion di Star Promotion a percura pa un laso estrecho cu e organisacion nobo di Miss Universe pa cu nos actual Miss Aruba y mas cu claro pa tur otro candidata den futuro.
Bou invitacion di Miss Universe Organisation, Alina a bishita tambe e fundacion ” Smile Train ” cu ta un organisacion caricativo cu ta traha conhuntamente cu e certamen.
Alina a wordo invita pa bira embahadora di e causa di yuda opera muchanan menos afortuna cu cleft lip y cleft palate conditon. Alina ta orguyoso di por contribui y a acepta e honor cu mil amor.
Como un di nan embahadora , awor Miss Aruba ta forma parti y ta ser invita na diferente evento di importancia pa e organisacion di Smile Train na New York.. Esaki ta un logro grandi di nos como pais Aruba na New York. E contacto cu organisacion Miss Universe Aruba y Smile Train ta permanece uno estrecho y direct.
Ademas a scoge pa bishita e diseñadora Sherri Hill ken ta e sponsor oficial di trahenan pa Miss Universe. Contactonan importante a ser haci den diferente gremio y ademas Alina lo desfila diferente diseño nan exclusivo di e gran diseñadora, pa cual Kendall Jenner a modela pa prome bes durante NYFW, y a cuminsa su carera.
Den futuro sigur Aruba pa medio di su organisacion lo sigui traha cu Sherri Hill.
Despues di a conoce Alina, e diseñadora Sherri Hill a mustra hopi interes hasi su proximo catalog fotoshoot na Aruba . E designer a keda impresiona cu e beyesa di Alina, di su su carisma, cordialidad y e entusiasmo cu cual Alina a promove Aruba cun’e. Sigur un gran promocion pa nos isla .
Un otro promocion pa Aruba, tambe ta e profesional photoshoot cu Carlos Velez, cu tin trayectoria exitante y varios logro nan exitoso cu candidatanan den diferente certamen internacional . Tur e personalidadnan aki ta conta cu miyones di followers di fansnan rond mundo, y cu awor nos Miss Universe Aruba, Alina Mansur a logra pone nomber di Aruba den tur e plataforma di nan social media caba!
Aruba ta desea nos digno representante tur exito durante e certamen di Miss Universe. Nos ta sigur cu Aruba por ta orguyoso di su embahadora y cu e lo entre mas di 80 candidato rond mundo.
Eleccion lo tuma luga día 26 November proximo na e Celebrity Resort di Planet Hollywood Las Vegas.
Nos di masnoticia di desea Alina tur clase di exito aya na Las Vegas, den e concurso di Miss Universe y sigur el o desempeña un bon papel, poniendo Aruba su nomber na halto.


text:
Argon
Argon ta un elemento kímiko ku ta representa dor di e symbulo Ar. Argon tin e number atomiko 18 anto ta e di dres elemento den e grupo 18 di e mesa periodiko (gasnan nobel). Argon ta e di tres gas mas kumon den e atmosfera di mundu, na 0.93% hasiendo e mas kumon ki dioksido di karbon Kasi tur di e argon aki ta argon-40 un estado radiogeniko for di e dekadashon di potassium-40 den e mundu su korst. Den e universio argon-36 ta e isotopo mas komun, pasobra e ta e isotopo preferi pa nukleosystisis stellar den supernovanan.


text:
Servicio Meteorologico Aruba (Meteo) a emiti un alerta pa biento duro y lama bastante bruto. E alerta a drenta na vigor desde awe merdia 12’or y lo tin efecto rond di Aruba.
Diferencia di presion den Caribe causa door di un area di presion halto riba oceano atlantico y un area di presion abou rnoord di Colombia lo percura pa biento fuerte te hopi duro. Por spera biento di 22 pa 25 nudo cu rafaga cu por alcansa 35 nudo (beaufort 8).
Como medida di precaucion, ta adverti usuarionan di lama, specialmente doñonan di boto chikito pa tene cuenta riba lama grandi y den area di costanan.


text:
Logo ontwerp wedstrijd
Pa medio di esaki nos ke invitá tur alumno di skolnan katóliko pa partisipá na un kompetensia kreativo.
e intenshon ta pa nos alumnonan yuda nos yega na un logo pa ProfectusFO i un logo pa ProfectusVSBO.
Manera boso sa ya pa algun aña skolnan di FO i VSBO ta usando Profectus pa sigui desaroyo di alumnonan. SO i SBO tambe ta hasi uso di e sistema aki pa hasi e parti atministrativo.
E kompetensia ta mará na algun regla i regulashon. Esaki bo por lesa den e poster.
Ultimo dia pa entregá kreashon (logo) ta 6 di aprel 2018


text:
KOMUNIKADO DI KUERPO POLISIAL KÒRSOU
419 / 2018
10 òktober 2018
Detenshon i konfiskashon di arma di kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 10 di òktober 2018 alrededor di 15.15’or, un unidat di Mantenshon di Òrdu
Públiko, durante di kontrol den Jamaicaweg na altura di un toko, a nota un hòmber
bahando for di un outo ku un arma di kandela den su man.
Mesora polis a duna e hòmber aki òrdu pa benta e arma abou i bai suela.
Inmediatamente despues di esaki e unidat a konfiská e arma di kandela, un pistol i a detené
e hòmbernan T.R.G.H.J. i C.N.C.M. di respektivamente 20 i 21 aña di edat, ámbos nase na
Kòrsou pa violashon di e lei di arma di kandela.
E vehíkulo den kua e dos sospechosonan tabata, tambe a keda konfiská.
A presentá tur dos sospechoso dilanti di un fiskal ouksiliar ku a ordená nan enkarselamentu,
pendiente di mas investigashon.


text:
Willemstad - Servisio pa Obra Públiko (OW) ta invitá habitantenan i komersiantenan di Boca Sami, Sint Michiel i besindario na un seshon di informashon tokante trabounan di mantenshon di Bocaweg for di entrada di Blue Bay te ku Kaya Ma Pieternella.
Servisio pa Planifikashon Urbano (ROP) ku 4 seshon interno pa e tim di maneho di e organisashon
Willemstad – Servisio pa Planifikashon Urbano (ROP) ta e instansia di Gobièrnu ku ta responsabel pa entre otro evaluá kada konstrukshon i duna pèrmit pa esaki por sosodé na òrdu.
Dia di pèrdida di embaraso i yu resien nasí.
Willemstad - Awe tardi Minister di SOAW, señor Hensley F. Koeiman, a ofisialisá 15 òktòber komo dia pa konmemorá "Dia di pèrdida di embaraso i yu resien nasí".
ACU ta duna bèk na komunidat pa medio di un kaminata, den kuadro di Dia Internashonal di Kooperativa di Spar i Krédito
Willemstad – Un di e prinsipionan di kooperativismo ta pa duna bèk i ACU ta duna bèk pa medio di un kaminata ku lo tuma lugá djadumingu 21 di òktober awor, den área di Fuik.
Hunta di Supervishon Finansiero di bishita serka Gobernador
Willemstad - 15 òktober 2018 e presidente y miembronan di e Hunta di Supervishon Finansiero (College financieel toezicht) a hasi un bishita regular serka Gobernador.
Tarea di BTP&U komo reguladó ta un tarea ku ta bai mas leu komo solamente kontrolá faktura i gastunan i fiha preis.
WILLEMSTAD - Ta responsabilidat di BTP&U pa kontrolá kalidat i tambe investigá keho nan riba e produktonan ku nan ta regulá, manera e hopi kehonan ku tin riba Pagatinu. Pa medio di e karta aki suskrito kier pidi Minister su atenshon pa lo siguiente.
E último gota ku a pone e hèmber basha afó.
WILLEMSTAD - Komo parlamentario un di mi obligashonnan ta di kontrolá gobièrnu i su maneho. Manera ta konosí pa hopi hende último lunanan mi a bini ta pone hopi énfasis riba e kadena hudisial.


text:
Tocante e fondonan cu gobierno ta ricibi di nummerplaat di belasting, originalmente a wordo crea pa mantencion di camindanan na Aruba. Sr. Otmar Oduber, minister di Infrastructura ta elabora ariba esaki.
Tradicion ultimo añanan ta cu e fondo ta bay den un centrale pot y gobierno ta esun cu ta dicidi ariba dje. Si coy 70 ariba 250 , cual ta barata, ya cu e trucknan ta paga hopi mas cu esey. E ora ta papia di un presupuesto di rond di 8 pa 9 miyon florin pa aña. Cu e fondo aki por drecha tur e careteranan di Aruba. Despues cu caba di ‘haal in’ e atraso cu tin, cu por dura 5 aña, por mantene nos camindanan.
Mester bay yega na un decision, cu lo bin cu’n proposicion cu lo mester yega na un acuerdo. Si un auto di famia cu ta paga e 250, loke ta gasta ta shocks, na tire, loke ta paga na mantencion di auto, cierto momento ta prefera di paga un tiki mas, pero cu por ta sigur cu e auto lo ta coriendo ariba un caminda cu ta hopi mas miho den calidad, den bida, segun Sr. Otmar Oduber, minister di Infrastructura.


text:
E temporada di Carnaval ta e periodo cu ta conoce mas casonan di embaraso hubenil, segun Sra. Monique Labad, di Wit Gele Kruis.
Awendia ta full e aña ta señala problemanan di e uzo di droga y di alcohol. Aunke na October y November ta pendiente di babynan cu ta nace y cuanto aña e mama tin. Wit Gele Kruis ta focus enberdad riba Carnaval, pero ora di wak bek e situacion ta full aña.
E ultimo dos aña ta e periodo di vakantie, den Juli, ta wak e cantidad den e cifranan y e temporada di Carnaval. E circulacion ta keda mas Carnaval, unda tin hopi actividad, compara cu Semana Santa. Ta e circulacion di hende na gran cantidad y unda alcohol ta circula libremente. Ta mayornan tin responsabilidad pa papia cu nan yiunan. Nunca stop di papia cu bo yiunan. Loke e mayor papia cu e yiu, e lo keda pega den su mente y na su momento, e lo uza e conseho di su mayornan. Pero si no tin comunciacion, e yiu ta sinti’e liber pa haci loke cu e kier.
Hopi ta e mayornan cu ta yama Wit Gele Kruis pa conseho. Biniendo den medionan do comunicacion ta trece informacion. Pero ta haya mayornan cu ta sinti cu nan no mag bisa e yiu nada, pa medio di rebeldia di parti di e yiu. Como mayor, un mucha di 10 pa 11 aña mester sigui regla di cas. Cinco pa seis aña atras, no ta haya mayornan ta pone nan yiunan pafo di cas. Si uza aña pasa of dos aña pasa, mayornan ta saca yiunan for di cas. Y e mucha muhe ta bay biba na e guy, aunke no ta tur guy lo acepta esaki. Ta trata hopi di muchanan menor di edad, cu ta haya nan obligatoriamente pa ta eynan, ya cu nan no ta sintinan comfortabel na unda nan ta. E mucha ta sera su mes den camber, y consecuencia di esaki, di un mucha full depressed y ora cu e baby nace, kico ta para e ora. Ta haya mayornan cu echt no kier ni yiu ni baby den cas, cual a wordo señala e ultimo 2 añanan, segun Sra. Monique Labad, di Wit Gele Kruis.
Temporada di Carnaval ta periodo cu ta conoce mas casonan di embaraso hubenil
E temporada di Carnaval ta e periodo cu ta conoce mas casonan di embaraso hubenil, segun Sra. Monique Labad, di Wit Gele Kruis.


text:
woensdag 8 februari 2017 - E clientenan cu plachi di number DT, TR, TX, V, B, T of O por bin na remarca pa paga impuesto di vehiculo di motor 2017 den termino
ORANJESTAD – Departamento di Impuesto ta informa siguientemente encuanto e nota di maneho cu minister di Finansa a aproba pa impuesto di vehiculo di motor valido pa aña 2017. E maneho nobo ta encera cu e clientenan cu tin number di categoria DT, TR, TX, V, T, O y B por bin na remarca pa paga nan belasting den termino y asina ta permiti flexibilidad di pago debi na e cambio di ley cu a tuma lugar recientemente. E nota di maneho 'Beleidsnota inzake recente wijzigingen in de Motorrijtuig- en motorbootbelastingverordening' ta publica riba www.impuesto.aw pa e personanan cu ta desea di lesa esaki.
Clientenan cu plachi di categoria DT, TR, TX, V, T, O y B
Di acuerdo cu ley, e clientenan cu tin un number di e categorianan DT, TR, TX, V, T, O y B, mester paga e belasting den un solo biaha no mas laat cu dia 31 di januari 2017. Den cuadro di un maneho transitorio a cambia e fecha final aki pa dia 15 di februari y ta conta pa tur cliente en general. E clientenan cu tin un number di categoria DT, TR, TX, V, T, O y B tin e opcion di haci lo siguiente:
- E cliente ta paga e belasting den un solo biaha no mas laat cu dia 15 di februari 2017.
- E cliente ta paga mita di e belasting no mas laat cu dia 15 di februari 2017 y e otro mita no mas laat cu dia 30 di juni 2017.
- E cliente ta paga mita di e belasting no mas laat cu dia 15 di februari 2017 y ta haci un peticion pa paga e otro mita den 3 termino di pago.
Kico e posibilidad di pago den termino ta encera?
E posibilidad di pago den termino ta permiti e clientenan cu tin un number di categoria DT, TR, TX, V, T, O y B pa paga nan belasting den termino. Departamento di Impuesto lo duna e cliente 4 termino di pago. E prome termino di pago ta encera cu e cliente ta paga 50% di su belasting no mas laat cu dia 15 di februari 2017. E siguiente tres terminonan di pago ta caduca dia 30 di juni 2017, 31 di augustus 2017 y dia 31 di oktober 2017. Pues e cliente tin cu percura pa paga e resto di su debe riba e fechanan menciona. Despues di dia 31 di oktober 2017, e cliente no mag tin debe habri di impuesto di vehiculo di motor 2017.
E maneho nobo aki ta valido solamente pa aña 2017 pa asina duna e flexibilidad necesario pa custumbra cu e cambio di ley. Entrante aña 2018, e clientenan concerni tin cu paga e belasting den un solo biaha – no mas laat cu dia 31 di januari – manera cu ley ta stipula.
Con ta haci e peticion pa areglo di pago?
Pa pidi flexibilidad di pago e cliente tin cu haci un peticion por escrito. Pa esaki e cliente ta yena y firma e formulario special. Despues ta entrega e peticion na oficina principal di Departamento di Impuesto na Camacuri. Mester entrega e peticion prome cu dia 15 di juni 2017. Entrante maart 2017 e formulario lo ta disponibel riba www.impuesto.aw of na oficina principal di Departamento di Impuesto.
Cliente cu a haci pago caba
E clientenan cu a haci pago caba no ta posibel pa pidi pa restitucion.
Gerencia di Departamento di Impuesto
8 di februari 2017


text:
Un inundashon ta ora ku sierto partinan ku normalmente ta liber di awa ta bou di awa. Motibu por ta e.o. áwaseru, roinan ku a yena ku awa òf orkan
Promé ku inundashon:
Durante di inundashon:
Inundashon na Kòrsou
Kiko pa hasi durante di un inundashon
Mirando ku Kòrsou ta un isla e chèns di un inundashon semper tei ora bo ta riba un isla. Mas ainda dor ku tin kambio di klima ku ta okashoná ku e peliger di inundashon ta bira mas grandi i e resultadonan di inundashon tambe por bira pió.
Gobièrnu ta invertí den mehorashon di infrastruktura i limpiesa di roi i kloaka pero tòg kos por sali for di man. Mal eksperensia a pone ku tur instansia envolví a uni forsa pa reakshoná mas mihó ora ku inundashon afektá nos isla.
Si e efekto ta grandi pa un parti signifikante di nos komunidat, minister presidènt por disidí pa anunsiá un estado di kalamidat. Esei ta nifiká ku for di e momentu ei, tur instansia i organisashon enkargá ku kalamidat ta kuminsá funshoná sigun plan di kalamidat di gobièrnu.


text:
Willemstad - E mayoria di 12 den Parlamento, kier a informá Pueblo di Kòrsou ku tur kos ta indiká ku 17 di mart próksimo (esta djabièrnè awor) e proseso di ‘screening’ ku tin di haber ku formashon di gobièrnu lo ta kla.
Despues di e kaida di gabinete Koeiman e formashon di gobièrnu a eksperensia vários opstákulo ku a okashoná un tardansa innesesario pa start e proseso di formashon i tambe nos eksperensia kon Gabinete Koeiman a violá na vários okashon nos areglo di estado.
Por ehèmpel e echo ku den un forma ilegal Koeiman a retirá dos minister ku tabata gosa di sosten di Parlamento, tambe ministernan di Gabinete Koeiman ku no tin sosten di Parlamento ta sigui funshoná manera nada no a pasa i e echo ku Gabinete Koeiman siendo demishonario a kuminsá trata kasonan ku tin di haber ku maneho a largo plaso i no kasonan koriente.
Akinan por menshoná e plan pa bende CPA ku Haf di Rotterdam, aprobashon di plannan di konstrukshon den e ministerio di Hustisia, plannan nobo den infrastruktura i revishon di e eop-regeling.
Tambe nos por menshoná e echo ku Gobernadó di un forma ineksplikabel a entrega e petishon pa kuminsá e proseso di ‘screening’ di formador diez (10) dia despues ku e la informa ku esaki lo a start ofisialmente fe 22 di febrüari 2017.
No opstante tur e kontratiemponan aki e Gobièrnu di PUEBLO nobo ya kaba tin mandato di Pueblo i un programa di prioridat deliñá dor di mayoria den Parlamento. Esaki lo ta a base entre otro, di e 10 moshonnan ku Parlamento a aprobá dia 14 di mart último.
En bista di e akontesimentunan a-demokratiko aki dia 17 di mart e koalishon nobo ta bai pone un rueda di prensa 18:00 pa asina duna Pueblo di Kòrsou mas informashon tokante di e gobièrnu nobo.


text:
Esaki ta e ultimo siman den cual di e special di MiSETAR unda cu clientenan cu registra y scoge pa ricibi nan cobransa “online only” ta participa pa gana Afl. 300,- CASH!
SETAR ta cosechando exito cu e campaña aki, ya cu ademas cu e cliente tin su cobranza di SETAR den planta di su man, riba su celular of Tablet, e por tin acceso na su cuenta na cualkier ora cu e ta desea, tin chens pa gana un premio di 300 florin cash tambe.
SETAR tin personal nan cla pa asisti e clientenan cu nan registracion y pa contesta cualkier pregunta cu nan tin. Tin un persona dedica pa MiSETAR na SETAR Seroe Blanco pa e ultimo siman aki (dus te cu dia 31 di October).
Pa registra pasa direct serca e persona aki na SETAR Seroe Blanco sin mester coy number of warda of bai www.setar.aw y registra pa MiSETAR scogiendo pa online only y automáticamente e cliente ta bin na remarke pa e premio cash.
Tur siman ta saca un ganador. Clientenan por acudi cu un I.D. valido pa registra y si nan kier registra un otro persona ta rekeri un autorizacion (machtiging) y tambe copia di e I.D. di e persona cu nan kier registra.


text:
KRALENDIJK – Mandatario i empresario na Boneiru mester ta alertá riba invershonista ku ta bini ku plan bunita. E isla ta atraktivo pa hende ku ke laba plaka ku a gana ku kriminalidat.
Esaki a sali djamars durante un konferensha tokante spesífikamente e riesgonan di labamentu di plaka via e sektor di propiedat inmóbil. Financial Intelligence Unit (FIU) i Ministerio Públiko (OM) a organisá e konferensha. Ta kalkulá ku na Boneiru tin labamentu di miónes di dòler.
Fiskal mayó Henry Hambeukers a splika pakiko Boneiru ta kore riesgo grandi. “Banda di e desaroyonan ekonómiko general tin diferensha di preis grandi den propiedat inmóbil i aki pa un gran parti tin un ekonomia kèsh. Nos ta un region di migrashon ku atrakshon ekonómiko. Esei ta hasi e riesgo pa Boneiru grandi.
‘Alertá’
E konferensha tabata pa hende den servisio finansiero manera mákelar, banko i notario, pero tambe pa organisashon manera Kámara di Komèrsio, gobièrnu i Kadaster. FIU i OM ker a sinta ‘rònt di mesa’ ku mas o ménos 70 partisipante pa kompartí nan konosementu pa nan bira mas alèrt. Pasobra e deber di raportá un transakshon sospechoso ta bunita pero prevenshon ta mihó ku rastreá despues, segun Hambeukers. “Boso por para e kos ainda, alertá nos, nos no ta ripará di mes.”
Un di e spesialistanan, lider di proyekto Michel Pollé di e punto di notifikashon propiedat inmóbil serka Servisio di Informashon i Reshèrshi Fiskal (FIOD) ta ilustrá e práktikanan di labamentu di plaka ku ehèmpel. Si un kriminal ke hinka su plaka den e ekonomia legal ‘por ehèmpel e ta hasi manera e ta gana masha hopi plaka ku su kompania’. Propiedat inmóbil ta un bo manera pa hasi esaki.
Siudadano tambe ta víktima
“Siudadano tambe por haña molèster di esaki”, Pollé ta bisa. Asina por ehèmpel konkurensha por kibra un negoshi pasobra un kriminal ta bende e mésun produktonan pa preis hopi mas abou. “Despues ta e so a keda komo úniko i e ta subi e preisnan pasobra no tin konkurensha mas. Esei ta malu pa ekonomia lokal.” Ademas tin e riesgo ku un hende asina ta haña poder polítiko. Na un dado momento no por haña sa mas ta di unda e plaka a bini.
Fiskal mayó Hambeukers ta spera ku e konferensha a hasi mandatario, empresario i trahadó den servisio konsiente di e riesgonan. “Si un invershonista bin bisa ku e ta bai hasi e isla mas bunita i krea empleo, naturalmente bo ta yam’é bon biní. Pero si ta bon, gobièrnu ta djis puntra tambe ta ken e ta i di unda e plaka a bini.”


text:
Willemstad - Durante tres dia, inspektornan di Outoridat di Aviashon Sivil di Kòrsou (CCAA) a haña un training den uso di un sistema digital internashonalmente rekonosé yamá ECCAIRS.
Sr. F. Rodriguez di Corporación Centroamericana de Servicios de Navegación Aérea (COCESNA) a bin Kòrsou speshal pa duna CCAA e training. COCESNA ta e agensia intergubernamental ku ta proveé servisio di nabegashon aéreo na seis pais sentroamerikano.
ECCAIRS ta un sistema digital pa atministrá insidente ku ta rekonosé pa e organisashon mas haltu den sektor di aviashon sivil ku ta e Organisashon Internashonal di Aviashon Sivil (ICAO). Kontenido di e training a kubri tur e áreanan kardinal di e sistema i alabes e la ekipá kada inspektor ku e konosementu i abilidat pa registrá, atministrá i tambe analisá datonan di kada insidente ku CCAA risibí. Ademas e sistema di ECCAIRS ta un bon instrumento pa e inspektornan den nan trabounan diario di inspekshon den e sektor di aviashon sivil.
For di 2016, Outoridat di Aviashon Sivil di Kòrsou, a kuminsá ku un trayekto di digitalisashon di su prosesonan. Anteriormente a digitalisá e sistema di lisensia i tambe esun di pasa eksámen di piloto, kontròl aéreo i mekániko na CCAA. Pronto CCAA ta bai aserká tur e organisashonnan ku ta kai bou di su supervishon, pa duna mas informashon riba e sistema nobo di ECCAIRS ku ta den proseso di implementashon. Ku implementashon di e sistema aki CCAA ta dal un paso mas den e trayekto pa bandoná kategoria 2 di FAA i tambe kuminsá prepará pa e audit di ICAO den 2019.
Minister di Tráfiko, Transporte i Planifikashon Urbano, sra Zita Jesus-Leito ta sostené e paso firme aki i ta enkurashá CCAA pa sigui ku e trayekto di digitalisashon i training. Esaki no únikamente ta halsa kalidat di e trabounan di supervishon riba e organisashonnan den e sektor di aviashon sivil sino tambe riba nivel di pais CCAA ta bai funshoná mas efikas i efisiente.


text:
AMSTERDAM – E sine ‘Aan niets overleden’ (‘El a muri di nada’ trad.) na Hulanda a estrená e siman ku a kaba. Ta e promé sine di e aktor i direktor nasé na Kòrsou Raymi Sambo. Ku e sine Sambo ta trata un tópiko sensitivo: e tabu di hiv, e vírùs ku sin trato a lo largu lo resultá den aids.
Na Amsterdam durante di e Konferensha Internashonal di AIDS, henter siman sientífiko, manager, hende ku ta traha den kuido di salu i aktivista di henter mundu ta bini huntu. Prens Harry di Britania, prinsesa Mabel i èks presidente Bill Clinton tambe t’ei i nan ta mustra nan solidaridat ku e meta pa kita AIDS for di mundu na 2030.Ku un evento internashonal asina grandi lo bo kere ku na Hulanda HIV no ta tabú mas, ‘pero niun ora so’, Reina Foppen di Asosiashon di HIV na Hulanda ta bisa.
‘E tabu di hiv no ta típikamente algu di e islanan karibense, mi ta mir’é na tur isla, na Texel tambe’
“Mas ku 50 porshento di hende na Hulanda ku hiv tin hopi molèster di e stigma ku e malesa króniko aki tin”, asina Foppe, ku tin kasi trinta aña ta biba ku hiv, ta konta. “Por ehèmpel tin mayor ku no ke pa nan yu hunga ku un mucha ku tin hiv. Sosialmente nos tabatin muchu poko progreso kompará ku e progreso médiko enorme ku tabatin den kurso di añanan. Esaki ta masha tristu.”
Den e parti karibense di Reino, Foppe ta mira ku ainda tin un tabú enorme riba hiv. “Pero esaki no ta algu típiko di e islanan karibense, mi ta mira esaki na tur isla, na Texel tambe. Ta e mentalidat insular di ‘nos tur konosé otro’. Esaki ta bai asina leu ku hulandes karibense ku hiv ku ta biba na Hulanda ta tene esaki sekreto na Hulanda mes, pa miedu ku nan tin ku e informashon por lèk bai nan isla i ku esaki por tin konsekuensha pa nan famia.
‘Pa keda tuma bo remedinan kontinuamente ta bira èkstra difísil si esnan rònt di bo no sa ku bo tin hiv’
Pero pa tene hiv sekreto tambe tin konsekuensha fèrfelu segun Foppen. “Si bo tin hiv bo por bira masha bieu, pero bo mester keda tuma remedi henter bo bida pa sòru suprimí e vírùs. E ora ei bo por haña yu salú i bo no por pasa bo hiv pa bo partner seksual. Pero pa keda tuma e remedi ta bira èkstra difísil si esnan rònt di bo no sa ku bo tin hiv. Mi konosé hende ku pa bèrgwensa òf kulpabilidat asta no ta bisa nan partner ku nan tin hiv i ku ta skonde nan remedinan, por ehèmpel den nan tas di trabou.”
E skondementu di hiv pa esnan rònt di bo no solamente ta pone preshon riba e tumamentu di remedi, sino tambe riba e bienestar emoshonal i sosial di hende ku hiv. “For di investigashon a sali ku hende ku por papia abiertamente tokante nan hiv por hèndel e reakshonnan negativo mihó i nan ta mas felis. Esnan ku ta rondoná nan ta esensial pa e protekshon emoshonal aki.
‘Pasobra tin remedi bo por bira bieu ku hiv i bo por haña yu salú. Muchu hopi hende ainda no sa esaki’
Foppen ta mira ku komunidat ainda tin un kaminda largu di bai te ora nan aseptá hende ku hiv. “E kos ta kuminsá ku dunamentu di informashon i keda ripití ku bo no por haña hiv ora di hunga wega, òf di un brel di wc òf un sangura.” E Asosiashon di Hiv ta ofresé tambe peercounseling individual i workshop pa hende ku a kaba di haña e diagnósis di hiv i ku ainda tin hopi miedu i hopi pregunta. E kontakto ei hopi bia ta un sosten grandi i ta yuda enormemente ku akseptashon. E asosiashon ta boga pa laga e formanan aki di sosten ta un parti fiho di e kuido di salubridat spesialisá.
“Pero mester kompartí mas bon notisia”, Foppen ta bisa, “ku ta danki na e remedi di hiv bo por bira bieu i bo por tin sèks sin riska pega un otro hende ku hiv i bo por haña yu salú. Muchu hopi hende te ainda no sa esaki.”


text:
Polítiko i ámtenarnan tin un funshon di ehèmpel den komunidat. For di nan funshon, pero tambe komo siudadano, nan ta tene nan mes na e kódigo di komportashon general aki bou (kódigo di integridat).
1. Integridat
Aktua a base di honestidat, transparensia i konforme lei i reglanan, kaminda ta evitá kada forma di konflikto di interes.
2. Responsabilidat
Karga responsabilidat di su propio akshonnan ku respekto su mes i otronan
3. Rèspèt
Respetá derechonan fundamental di bo próhimo i pará habrí pa su opinion i huisionan.
4. Disiplina
Sea servisial pa komunidat, ehersé bo propio debernan den forma apropiá i segun regla i mustra otronan tambe, unda ta nesesario, riba nan debernan.
5. Koperashon
Koperá ku otro na interes di komunidat i pais i en partikular sali na interes di esnan mas débil den komunidat.
6. Aktitut habrí
Pará habrí pa idea i opinionnan nobo ku por ta benefisioso pa komunidat.


text:
Kralendijk – E siman aki unidat SZW di RCN i Direktorado Komunidat i Kuido, Sekshon Asuntunan Sosial i di Labor di OLB tin momentunan konhunto pa hasi petishon pa artíkulonan pa skol na Plaza Chiku Goeloe di mitar di dos di mèrdia te ku mitar di ocho di anochi.
OLB i SZW ta pidi pa tur mayor ku tin un entrada ku ta maksimal $1250 nèto pa luna pa kas di famia, pa pasa pa hasi un petishon. SZW i OLB lo tei te ku djabièrnè awor. Djaluna 21 i djamars 22 di mei SZW i OLB lo tei na Rincon na ofisina ousiliar di gobièrnu, tambe di mitar di dos di mèrdia te ku mitar di ocho di anochi.
Norma di entrada pa bin na remarke pa un kompensashon ta maksimal $1250 nèto pa luna pa kas di famia.
Ta importante pa bin ku tur e dokumentonan nesesario ku ta:
• Un sédula bálido di e yu i mayor ku ta hasi e petishon òf un pasport
• Buki di kasamentu òf buki di famia
• Slep di salario di e último 2 lunanan
• E dos último ‘statement’ di banko
• Si bo ta tutor/representante legítimo: un desishon for di kua ta resultá ku bo ta enkargá ku kuido di e mucha.
• Prueba di inskripshon di e skol òf e último rapòrt di skol básiko di bo yu(nan).
Si bin ku tur e dokumentonan menshoná ta evitá ku personanan tin ku bai bin bèk i tambe por prosesá e petishon mesora.


text:
DEN HAAG – Na Cas di Aruba a tuma lugar diasabra 21 di juli un encuentro informal cu miembronan di e Plaatselijke Opvangcommissie (POC). E POC ta consisti di studiantenan Arubano cu ya caba ta studiando na Hulanda y conhuntomente cu e studiementor ta organisa e opvang pa e grupo di studiante cu ta biniendo Hulanda pa cuminsa cu nan estudio.
Coordinador di Departamento di Enseñansa di Cas di Aruba James van der Linde a yama e miembronan di e POC nan y e studiementornan bon bini y a bisa di ta contento cu hopi miembronan di e POC a acepta e invitacion.
James a anuncia cu e aña aki lo tin un solo vuelo for di Aruba y cu esaki lo yega riba diadomingo 5 di augustus cu 170 studiante abordo. Tin algun studiante cu ya caba a bin Hulanda, of cu lo yega prome of despues di e grupo grandi di 5 di augustus. ‘Pa Cas di Aruba esaki ta hopi mas eficiente, y tambe pa e POC nan ta hopi bon, ya cu dialuna 6 di augustus por cuminsa cu e programa di opvang,’ asina James van der Linde a bisa.
Finalmente James van der Linde a haci un apelacion grandi riba e studiantenan presente pa participa den e Studentscampaign di Arubahuis pa manda nan videonan cu tipsnan pa e studiantenan cu ta preparando pa bin Hulanda.
Minister Plenipotenciario Guillfred Besaril mescos cu James van der Linde a acentua den su discurso e trabao importante cu e POC tin pa cu e grupo di studiante cu ta yega Hulanda. E mandatario a para keto na e preparacion cu e studiante mester haya prome cu e bin Hulanda. ‘Pesey nos di Cas di Aruba a bai na juni ultimo pa duna informacion na e studiantenan cu a slaag y a scohe pa bin Hulanda. Esaki ta eigenlijk e di dos paso den e trayecto. E prome paso mester ta na november of cuminsamento di december – prome cu e studiante scohe ki estudio e kier bai haci – pa duna informacion na Aruba riba e posibilidadnan y diversidad di estudionan. Pero primordial ta cu nos mester prepara nos studiantenan riba profesionan cu Aruba mester di dje. Ta importante pa bin cu un planificacion pa e siguiente 5 of 10 aña. Asina aki e studiante por scohe un estudio, na unda e posiblidad pa regresa Aruba y haya un trabao ta hopi mas grandi,’ asina sr. Besaril a bisa.
E mandatario a enfatisa e importancia pa Cas di Aruba traha hunto cu e POC nan y e studiementornan pa asina trece Cas di Aruba mas cerca di e studiantenan. ‘Boso tin e ventaha cu boso ta papia e mesun idioma cu e studiantenan y asina comparti boso experencia cu esnan cu ta yega nobo. Hopi di nan no tin e conocemento kico ta e bida di studiante na Hulanda: leu for di bo mayornan, para riba bo mesun pia y regla bo mesun asuntonan. Akinan boso por brinda un man pa guianan den e prome lunanan na Hulanda,’ asina Minister Besaril a bisa.


text: Durante un patruya di rutina, ta drenta un melding via Centrale Post pa bay cu urgencia na Eagle Beach, na altura di Marine Verlof Centru. Esaki ta relaciona cu’n hobencito di 8 aña cu tabata ariba un boto di plastic y cu a wordo hiba afo door di e coriente di lama. Despues a drenta varios melding mas relaciona cu e mesun incidente. Na nan yegada polisnan ta papia cu mama di e hobencito cu tabata den panico ya cu su yiu tabata bay mas y mas afo. El a logra conta polisnan cu e tabata canando cu su dos yiunan canto di lama hunto cu su casa. Pero su casa a bay pisca. Su yiu homber mayor a drenta den un boto di plastic y a cuminsa drief bay. Pero e momento ey toch e boto tabata cerca pero despues el a yega cerca di e boeinan, pa cual C.S. a drenta den panico y a landra bay den direccion di su yiu. Pero door di e coriente di lama y e biento tabata hiba e mucha mas leu. Dado momento e no tabata por mas y a landra bin bek tera. Eynan el a topa un persona cu a yama polis. Un catamaran di Pelican Tours tambe a pasa cerca di e mucha pero no a ripara di biaha kico ta pasando. El a purba bira bek, pero esaki no tabata facil. Mirandoc u tabata tin un boto di Guarda Nos Costa banda di Manchebo Beach a dicidi di pidi nan pa bin duna asistencia, cual a sosode rapidamente. A logra yega cerca e mucha, a pone e mucha den e boto y bin tera bek cun’e. Ora cos a calma a bin constata cu negligencia a hunga un rol den esaki. E tata na niun momento a stop di pisca, ni ora cu su yiu a regresa tera bek sano y salvo. A conseha e mama pa siguiente biaha bisti su yiu un lifevest. Ambulance tambe a presenta pero a resulta cu no ta necesario. E mama mes ta verpleegster y a constata cu e mucha no tabata tin mester di asistencia medico. Central di Polis na tur momento tabata na altura di kico tabata pasando.


text:
Cas Floria na Aruba
March 28, 2018
Ayera sra. Yvonne Webb-Kock, directora di Monumenten Bureau Aruba, a bishita gerente di Biblioteca Nacional Aruba pa entrega un rapport di Cas Floria na Aruba. Titulo di e documento ta ‘De herkomst en betekenis van de versierde Cunucuhuizen op Aruba’. E rapport aki ta bay pa e Coleccion nacional pa warda pero tin foyeto disponibel pa alumno di scol, pa por traha spreekbeurt of presentacion.
Sra. Yvonne Webb-Kock a guia estagiaire di Hulanda, Romy van Voren, pa haci un investigacion. Romy van Vuren ta studiante di universidad di Utrecht. Den e documento tin splicacion di e simbolonan riba un Cas Floria, ta menciona e metslanan cu tabata specialisa pa decora cas, historia di Aruba y arkitectura di Aruba. Tambe un lista di Cas Floria na Aruba.
Na Aruba tin mas cu 200 cas cu bunita decoracion di diferente figura y simbolo manera figura di cortina, strea, flor, pico di paharo, medio luna, etc. Nos ta yama e casnan aki ‘Cas floria’ of ‘Cas decora’. Ta invita personanan interesa den e tema aki pa lesa mas na Dept. Arubiana.
Directora di Biblioteca Nacional Aruba, sra. Astrid Britten y sra Des Croes, hefe di Dept. Arubiana a keda masha contento cu e bishita di sra Webb-Kock.
Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
Diadomingo 8 di April a tuma lugar den Stadion Frans Figaroa na noord e continuación di e campeonato di futbol División 1 Grupo A 2017/2018
Caminda cu FC San Nicolaas a topa contra di Estudiantes,
FC San Nicolas actualmente ta na di 4 luga den grupo A y Estudiantes ta na di 7 luga riba e standing.
Den un wega caminda e ekipo di FC San Nicolas a sa di domina e wega den e prome 45′ nan di wega.
FC San Nicolas ta logra habri e marcado na di 4′ di wega caminda nan ta haya un tiro directo y aki nan ta Ronaldo Arrindel #5 riba su camiseta cu ta e Capitan di e ekipo ta los un tiro violento cu e keeper di Estudiantes no por a haci nada cu ta bay piki e bala den net, y asina FC San Nicolas ta bay ariba 1-0.
Na di 34′ di wega Estudiantes ta haya un tiro directo caminda cu e hungado #5 cu ta e veterano Lesli Filomena ta los un tiro cu dal bou di e tubo pa despues bay pica tras di liña pa asina nan empata e wega na 1 un gol.
Na di 38′ di wega riba un tiro di skina pa FC San Nicolaas e hoben #13 Julio Adonis ta logra score un gol di cabes pa manda su team ariba 2-1. Faltando 2 ‘ pa final di e prome tempo riba un contra atake mei mei di tereno e hoben #12 Manuel Reyes ta kita e ultimo homber pa despues kita e keeper pa despues deposita e bala den net pa FC San Nicolas bay ariba 3-1.
Den e prome tempo FC San Nicolas a haya hopi bon oportunidad y tambe a hunga un mihor futbol cu su contricante, Estudiantes a haci algun atake riba gol di FC San Nicolaas pero no di mucho peliger.
Den e di dos parti di wega pa ser exacto na di 68′ di wega Frederick Brown #8 ta amplia e score na 4-1.
Na di 71’ di wega ta e mes un Frederick Brown #8 ta bolbe pone un gol mas riba su nomber pa manda FC San Nicolas ariba 5-1.
Den e di dos tempo e wega a cay den otro caminda cu cansancio a hunga un rol compara cu e prome tempo caminda e wega tabata wordo hunga cu mas velocidad.
FC San Nicolas ta gana e wega cu e score di 5-1.
FC San Nicolaas ta gana Estudiantes
Diadomingo 8 di April a tuma lugar den Stadion Frans Figaroa na noord e continuación di e campeonato di futbol División 1 Grupo A 2017/2018


text:
Parlamentario Michael Lampe, ningun dialogo riba medida pero
ORANJESTAD (AAN): Cu hopi asombro tur hende a tuma nota di declaracion di tanto prome minister como minister di asuntonan social, kendenan durante conferencia di prensa, a informa cu gobierno lo bay reanuda e serie di dialogo nacional, pa atende cu e tema di aumento di salario minimo.
Palamentario di fraccion di AVP, sr Michael Lampe a mustra cu e asombro cu por sinti den comunidad, ta pa e hecho cu desde cu gabinete Wever Croes a asumi gobernacion di e pais, no a organisa ningun dialogo nacional pero a tuma decision tras di decision, medida tras di medida contra pueblo, sin cu a sinta na mesa y atende tur e decisionan aki cu instancianan local.
“Aki tambe nos tin cu remarca cu pa e gobierno di coalicion MEPPORRED tabata dificil tambe pa sinta na mes cu organisacionnan y instancianan den comunidad, pa falta di un plan di maneho ora cu ni sikiera un plan di gobernacion ta existi.
Semper mandatarionan solamente a papia di ‘acuerdo di gobernacion’ pero nunca a mustra pueblo un plan di gobernacion pa pueblo sa e rumbo totalmente opuesto y diferente cu e gobierno aki a tuma.
Gabinete Wever Croes durante di campaña electoral a haci cantidad di promesa na pueblo, a priminti cantidad di decisionnan cu nan lo tuma pa percura pa pueblo por sigui dilanti riba e caminda positivo y di progreso.
Loke tur hende por a mira te cu aworaki, ta un maneho dirigi pa ranca placa di pueblo, dirigi pa tuma medidanan cu nunca a wordo menciona durante di campaña, sigur e lema y promesa cu lo drecha situacion financiero tin cu mester tuma medida.
Sinembargo tur loke pueblo a ricibi te na e momentonan aki, ta medida tras di medida, caminda gobierno a dicidi cu e lo tin cu saca 130 miyon for di cartera di pueblo y pa colmo sin na cualkier momento, splica pueblo kico ta bay haci cu e placa aki.
Cantidad di otro promesanan haci, manera cu lo baha prijs di gasolin, lo reduci prijs di awa y coriente, cu lo baha edad di pensioen a keda sin wordo cumpli, principalmente e promesa grandi cu lo bay aumenta salario minimo ya cu e gobierno actual den su tempo den oposicion, a insisti u pueblo no por sigui biba cu e salario minimo cu tin aworaki.
Tin politiconan cu awe ta minister den sala di parlamento y durante di campaña a insisti cu e ‘bestaand minimum’ mester ta di 2200 florin ya cu nan no ta mira con un famia por biba cu e salario minimo di awendia.
Nuebe luna a pasa bay caba y gobierno no a cumpli cu practicamente ningun promesa haci, al contrario bou di e gobierno aki prijs di combustibel ta sigui subi, ta sigui aumenta cu yudansa di entre otro e mesun gobierno aki, cu a dicidi cu e lo saca 10 miyon florin cu introduccion di accijns riba gasolin.
No ta conoci di ningun negociacion di gabinete Wever Croes cu ningun gobierno di ningun pais pa trata di importa gasolin na prijs barata y for di ayera gasolin a bolbe aumenta cu mas cu dos cen pa liter.
Awor tanto prome minister como minister di asuntonan social a dicidi di reintroduci dialogo nacional pa bay discuti principalmente cu instancianan di sector priva, riba aumento di salario minimo, un dialogo cu practicamente ta destina pa fracasa.
Ta con un gobierno cu tanto CAFT y gobierno di Reino como tambe Raad van Advies a mustra cu a aumenta gasto di personal di gobierno den apenas 9 luna di gobernacion, por sinta na mesa y busca comprension y cooperacion di sector priva pa realisa un promesa cu partidonan den gobierno a haci.
Na prome luga gobierno a crea un situacion serio pa economia di nos pais cu introduccion di aumento di BBO y BAZV cu fraccion di AVP na varios ocasion a mustra cu esakinan lo crea un situacion caminda ‘the cost of doing business’ na Aruba, ta bira mucho mas caro.
Medidanan no solamente a afecta cartera di e ciudadanonan pero a crea incomodidad financiero y economico pa sector priva, ya cu na momento cu pueblo tin menos pa gasta, esaki lo perhudica tambe companianan local den nan maneho.
Awor ta con gobierno por tin e curashi y pudor di awo numa dicidi di bay organisa dialogo nacional, mientras cu ningun momento a sinta dialogo cu sector priva prome cu a tuma medida pa mira e impacto cu esaki lo tin riba negoshinan di nos isla.
No a sinta discuti den un dialogo nacional riba plan di gobierno, riba maneho di gobierno of e rumbo sikiera cu gobierno lo kier sigui pero di otro banda por a mira cu a tuma mas cu 400 hende na trabou, a emplea sostenedonan di partido y a percura pa acomoda sponsornan di campaña cu contractnan lucrativo.
Gobierno no tin argumento valido pa manda yama un dialogo nacional cu esunnan cu e mes a perhudica formalmente cu su maneho sin pia ni cabes,” Parlamentario Michael Lampe a declara.


text:
- Created: 01-10-18
- Last Login: 01-10-18
User Profile
Nina Latoya advertisements
Description: Mi ke ta duidelijk .. Si bo t interesa sea un 3some dus 2muhe 1hmbu ... Si bo ta peiky i bo ta desea pa un peiky mes kome den bo pia bo por msg ... Si bo ke 3some di muhe so tambe bo por msg ... Abo guy bo ke sex kun muhe limpi i bon sende bo por msg .. Si bo ta interesa den un muhe gordo of yen tambe bo por msg .. si bo t muhe ku t buskando un guy bon dushi i ndrechi chng bo tmbe por msg ... HENDE SERIO SO NOS TA PERMIT NO BIN KEDA PAPIA HASI LOVIDOVI PASO TA TRABOU TIN DUS SI BO TIN SEN NA MAN ANTO READY POR MSG AWE MES I BTW DISKRETO ... afz Girly.
Publish Date: 03-10-18


text:
Arashi – Diaranson mainta strand politie y tambe Maritiem politie a bay patras di Light House, caminda un lancha lo a wordo haya.
E boto aki lo mester tawata tin basta rato of dia ey tras.
Momento cu ela wordo haya, ya lama a bati’e contra e barancanan, dus mucho no por a saca afo.
Tambe e tankinan carga cu gasolin tawata drief rond.
Loke nos ta compronde di e caso aki, ta cu muy probablemente un grupo di persona a logra drenta Aruba atrobe. Pero tambe por pensa ariba droga y arma cu ta drenta di e manera aki.
Ki dia, ki ora, ta keda e pregunta.
E area nan aki ta hende biba ariba e Isla so sa con pa yega y move.
Mester bisa cu mientras polis ta controlando tur dia y cada rato den Seroe Colorado, lanchanan ta drentando otro partinan di e isla sin problema.
Mester bin cu un team special cu vehiculonan special pa tene e control necesario rond di Aruba, y esaki mester bin lihe !


text:
Pronostico di tempo pa diamars anochi ta indica cu shelo lo ta levemente te parcialmente nubla sin awasero di importancia. Den den marduga y diaranson: parcialmente nubla cu posibilidad di localmente un awasero pasahero.
Temperatura maximo 32 grado Celsius y temperatura minimo 26 grado Celsius.
Solo lo baha awe nochi 07:08 pm y lo sali maƱan mainta 06:24 am.
Biento: modera te basta fuerte for di direccion oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo).
Situacion general di tempo:
Den proximo 24 ora humedad laga atras pa un ola tropical lo pone cu por spera specialmente den oranan di marduga y mainta trempan un awasero breve. Mas aleu por bisa cu stof fini suspende den aire lo stroba visibilidad un poco den proximo dianan.
Condicion di lama:
Olanan di lama lo ta for di direccion oost cu haltura di 4 te localmente 6 pia cu e olanan di mas halto na costanan oost, noordoost te noordwest di e isla.
Fenomenonan special: dia 27 di july lo tin un eclipse lunar total lunar cu lo wordo observa parcialmente aki na aruba. e dia ey luna lo pasa den e parti di sombra di nos planeta. E eclipse lo cuminsa pa 1:14 pm y lo termina 7:28 pm. e dia ey, 27 di juli, luna lo sali 7:09 pm aki na Aruba y e evento lo termina 7:28 pm. Pues ta 19 min so lo por observa di e fase final cu ta penumbral. (penumbra: e parti menos scur di e
sombra di e planeta).
Tempo tropical significante: ningun
Potencial di awacero pa proximo 24 ora: 1 mm of menos
Registracion di temperatura (Celsius) y awasero (mm) den ultimo 24 ora:
Airport max 33 / min 26 / 0.0
Pronostico di tempo pa proximo dianan di siman:
Parcialmente nubla cu localmente un awasero pasahero. Biento lo ta for di direccion oost y modera te basta fuerte; den dia fuerte te posiblemente duro den rafaga;
temperatura max / min lo ta: 33/27


text:
Informashon fragmentá
Na e momentu aki e votadó ta hañando informashon hopi fragmentá.
E lidernan di opinion i tantu e kampo di SÍ komo esun di NÒ ta saka diferente ideanan kompletamente for di e konteksto di bibensia di e siudadano komun.
“Aanwijzingsbevoegdheid” den e kadena hudisial, por ehèmpel, algu ku un man yen di hende a yega di tende di dje, ta ser tresé pa e kampo di NÒ manera ta un kos di bida òf morto pa 98% di e votadó komun. Pero ta hopi improbabel ku lo e hañ’é konfrontá ku e lei aki, ku lo ser usá solamente den kasonan ekstremadamente remoto. 55 aña bibensia di Statüt ta mustra ku Reino a usa un tipo di lei similar solamente 2 bes.
E fragmentashon di informashon riba un tópiko asina ku normalmente e mayoria ku tin di bai vota no ta pèrdè muchu tempu kuné, ta hinkando e votadó den hopi duda i insiguridat.
Ban tene e diskushon simpel
Eksistensia di un ser humano ta dependé di kon leu e por satisfasé su nesesidatnan básiko, tantu spiritual komo material. P’esei, komo e ta biba den “sosiedat ku otronan” e la ripará ku e kolektividat di hende mester di:
- 1) regla,
- 2) organisashon i
- 3) infrastruktura
pa trata mas mihó posibel di yega na satis fasé su nesesidatnan básiko komo ser humano.
Kada sosiedat ta yena esaki na su manera. Den esaki ta bon pa tin den bo “mente” ku e isla ya tin mas ku 350 aña ta forma parti di un “superstruktura” ku yama Reino Hulandes.
Abraham Maslow
Den sosiologia tin un teoria di Abraham Maslow. Nos ta kere ku, si e informashon ku ta yega e votadó ta bon balansá, ta e 3 promé nivelnan di nesesidat di e ser humano - segun e teoria ei - lo ta “determinante” den e referendum di 15 di Mei próksimo si Kòrsou lo aprobá e pakete ku gobièrnu di Kòrsou a negoshá ku e sobrá 6 partnernan den Reino, sí òf nò.
Esakinan ta: e “Nesesidatnan Physioló-giko i di seguridat” i un tiki di e nivel 3 ku ta “Nesesidat di afekshon i di ta pertenesé na un grupo” ku lo determiná eskoho di e Pueblo.
Un kos ta sigur - ni maske NÒ gana - probablemente riba tèrmino basta kòrtiku lo bin preshon pisá pa un Mesa Rondó nobo (RTC) entre tur e partnernan den Reino pa e otro partnernan por sigui kana, pasobra manera sierto polítikonan di Kòrsou ta skòp à la “Brinkman” kontra di e otro islanan i kontra Hulanda den nan retórika, e otro islanan lo no tin muchu kompashon ku loke nan ta konsiderá Kòrsou su pelea di “Don Kihóte” kontra “mulinanan di bientu” ku Hulanda.
Tin chèns grandi ku, pa motibu di un insiguridat ku lo surgi na Kòrsou (si NÒ gana), e powerbase ku Reino Hulandes tin stashoná último 380 aña na Kòrsou lo por “shift” bai un di e otro islanan.
Ami personalmente no ta kere ku pa e kestion di hustisia ta balapena pa Kòrsou bai habri hinter un ròndu di negoshashon nobo. Teniendo kuenta ku e situashon kaótiko ku tin aworakí pa loke ta mundu di Ekonomia i Finansas, Kòrsou tin chèns grandi di pèrdè saku pèrdè kangreu. Mihó den e 5 añanan pa yega na e punto di evaluashon sigui pleita bo kaso ku Hulanda pa hasi e mekanismonan den Reino mas “werkbaar” posibel i laga e responsabilidat den e promé sinku añanan manera kumbiní aworakí den e pakete.
Time will tell. Aruba su eksperiensia hungando “blufpoker” tumando un dia su independensia den Statüt, ni maske su pueblo a pidi solamente “status aparte”, a mustra ku den Reino semper tin márgen di negoshá segun nos ta kombibí di “buena fe” nos ku nos den Reino. Kada un ku su opinion pero al final si realmente ta nesesario yudando otro ku nan doló.
Lokalmente ban pone e prioridatnan korekto
Nos di Kòrsou mester pone tur nos ekspertonan enfoká, per dirèkt, riba “duna struktura” na entre otro e Sociaal Economisch Initiatief (SEI), i minimalisá e tempu i energia balioso renegoshando riba kosnan, ku ta marginal. Mirando ku e pueblo Kurasoleño a pidi su representantenan 2 biaha kaba pa keda den REINO.
Hipotétikamente e polítiko ku ta propagando NÒ, ta haña nan den un ‘Catch 22 situation’. Kua banda ku nan kue, pueblo lo krítika nan pasobra lo bin un gobièrnu ku lo no ke Supervishon di CFT ku ta mará na e saneamentu di debe.
konsekuensha ta ku pre-supuestonan lo bolbe pega, pasobra sèn lo no sigui bin for di Hulanda pa aliviá e gobièrnu di su debe bieunan ku resultado ku e pueblo ta keda sin haña e servisio ku e ta spera di su gobièrnu.
Si NÒ haña mayoria, tin di bin negosiashonnan nobo ku e otro partnernan ku ya kaba ta “timmer aan de weg” di nan futuro nobo, pues e gana di reuní ku e otro partnernan lo ta ménos ku awor ta e kaso. Esaki ta un kos humano den negoshashon ora un partner ya kaba a haña loke e tabata ke.
Atrobe mi opinion ta keda ku e “pakete” ta bon hinká den otro, es desir: na benefisio di un mihó Kòrsou pa e Kurasoleño den mas nesesidat, awe-awe.
Tambe, e prinsipionan ankrá den e pakete, lo hasi un intento via e CFT (órgano di supervishon) pa ataká e desperdisio i inefektividat den Gobièrnu di Kòrsou i su institutonan finansiero ku a bin redundá, entre otro den interesnan dòbel di esnan prevalente na Hulanda i Merka.
Si “NÒ” gana, nan lo kanta un triunfo hopi kòrtiku, pasobra den e 4 lunanan despues diferente grupo ku ta bringa pa interes di esnan marginá den nos sosiedat lo bati nan kabes aden, pasobra e gobièrnu lo no por kumpli ku nesesidatnan básiko di e pueblo. Probabilidat ta grandi ku nan lo pèrdè e próksimo elekshon, paso nan lo no logra trese solushonnan pa problemanan agudo ku tin awór-awór den nos sosiedat.
Simplemente e plan B, si tin un, no por satisfasé nada básiko
riba tèrmino korto. Si tin un plan B mes, lo e ta bai hasi mas doló serka esun mas suak den nos sosiedat, ku e pakete ku tin awor riba mesa.
Negosashonnan lo bira mas duru ku awor ta e kaso despues di e tiradanan ku mi ta tendiendo for di e Kampo di NÒ den direkshon di e otro islanan i Hulanda. Mi ta duda ku nos polítiko-nan lo haña muchu oido pa nan ple-garia serka e otro partnernan den Reino.
Tin chèns ku nos polítikonan di ‘NÒ’ lo keda un ratu pará den bientu friu nan so-so ku tur e problemanan ku e pueblo tin aworakí tanten ku e otro islanan ta sigui traha riba nan solushon. I segun nan tin tempu, nan ta bin mira di ki manera por yuda e partner ku a keda atras.
E pakete ta hinká di tal manera den otro ku e ta “kubri” e promé “3 tipo di nesesidatnan” di e pueblo ménos privilegiá ku Maslow ta papia riba dje.
Segun e teoria di Maslow e individuo (na Kòrsou) no ta sinti nada ora nesesidatnan básiko ta ser kumplí kuné.
Satifakshon di nesesidatnan básiko
Pero si e ambiente ku e ta biba aden na sierto momentu no por satisfas’é pa loke ta su nesesidatnan básiko, òf e ta bayendo atras, i e ta sinti ku ta su més gobernantenan ta lagando e na kaya na e momentu ei lo e sinti un “ansiedat” grandi pa ku su eksistensia.
Segun mi, e polítikonan a hiba sosiedat di Kòrsou ya kaba “diep diep” den un estado di ansiedat. Sigur e kampo di NÒ ku e agresividat kontra di e otro partnernan den Reino, pintando Hulanda komo “un fuente di tur maldat” ni maske kasi mitar di tur yu Kòrsou ku ta na bida aworakí ta biba bon bon na Hulanda.
Kabes di un Raton ...
E ta zona krudo pero mi “ta kalkulá” (mi por ta robes), ku kolektivamente, nos ta preferá di ta Rabu di un Leon (ku ya nos ta parti di dje 400 aña, (Kòrsou ta forma parti di e leon ei 15 aña promé ku Hulanda mes a ser rekonosé komo pais pa Spaña, ku e tabata forma parti di dje tempu di Carlos Quinto).
Segun mi den e estado ku e pueblo ta aworakí lo e no kis pa ta kabes di un raton, kaminda e mester ta konstantemente den un estado di “vluchtgedrag”, pasobra semper tin un Pushi ku ta mas grandi, ku ke guli’é sin niun tipo di “konsulta” previo.
Manera entre otro Venezuela pa motibunan geo-politiko, Merka òf mas pió!!!! por ehèmpel Mafia Kolombiano.
40% di komersio ta liá ku aktonan kriminal
Nos no mester lubidá ku 40% di tur komersio i finansas ku tin na mundu, ta liá ku aktonan kriminal manera tráfiko di droga, arma i hende i e labamentu di e entradanan di e aktonan kriminal.
E ‘kingpinnan’ den mundu di krímen tin tur plaka na mundu pa “soborná” kualke gobernante, basta nan por uza Kòrsou komo trampolin pa nan chanchuyanan.
Ami sinseramente no ta kere ku por tin niun peliger pa “tur esnan di buena fe” (‘law abiding persons’) si Hulanda, un di e partnernan den Reino, ku tin e rekursonan ku aworakí nos no tin, tin un “algu di bisa” den asuntunan di Hustisia i Polis den e parti aki di Reino, den Karibe.
Al final e mester yuda paga pa garantisá seguridat di su siudadanonan den Karibe. Historia ta pone ku e tin e deber, paso e ta un kolonisadó. Esei no ta kita ku nos tambe tin e deber di trata di “hou ons eigen broek omhoog”.
Pakus di porselana
Den un pakus di porselana semper tin un bòrchi “You break it, you pay it”
Den e kaso aki. E baranka Kòrsou no a pidi pa ser kolonisá pa un pais Europeo. Nan a hasi’é. Esei ke men, nan lo tin di tuma e responsabilidat pa “run” e, konhuntamente ku tur e hendenan ku ta biba awendia riba e baranka aki.
“By the way” tur siudadano di Kòrsou ta desendiente di stranhero meskos ku e Hulandes ku a hasi doño di e pida baranka aki un 400 aña pasá. Ami no ta mira niun ‘Aloktono original’ (Amerindio, Arawak ni Caribe) di Kòrsou ta kana rònt na Kòrsou.
Pues ban edifiká e baranka aki kon-huntamente ku e Hulandesnan i tur nos otro partnernan den Reino i stòp di zeur. Kada dia ku nos komo adulto keda drai rònt, tin un òf mas mucha ta kai den gara di e sirkuito kriminal. Ami ni abo no ke, i no por karga e responsabilidat ei.
AL FINAL, PA BIENESTAR DI E PUEBLO, LO MESTER bin ku un solushon mas pronto posibel. Pero, ta manera a bira un tradishon: Kòrsou último tempu tin un tenden-sia di ta “Hekkensluiter” den Reino.
- For di 1954 nos tin outonomia limitá den Reino. E votadó Kurasoleño ya na 2 okashon a vota pa keda den Reino.
- E loke e Status aparte di Aruba di 1986 tabata ta, ya ta un ilushon for di 1993.
- Resientemente, Aruba i Hulanda a bolbe firma un Protokòl ponien-do sierto responsabilidatnan serka Reino i no na Aruba mas. Den ki realidat e polítikonan ku ke pa nos vota NÒ ta biba?
Probablemente tantu na Aruba, St. Maarten, Saba, Statia i Bonei-ru nan tin mihó “feeling” ki peso e “zal en zullen” den protokòlnan ku Hulanda ta nifiká pa nan. Nan relashon ku Hulanda ta basá mas riba konfiansa ku esnan di e polítikonan di Kòrsou pa ku Hulanda, ni maske mitar di tur yu di Kòrsou ta biba na Hulanda.
Puntra bo mes ki peso un “zullen” di presidente Chavez tin kontra di un “zullen” di Hulanda? Mi ta kere ku un mayoria grandi di diplomátiko na mundu ta kategorisá e “zullen” di Hulanda diferente for di e “zullen” di Venezuela.
Rijksministerraad
Ki malu tin ku sierto kosnan klave ta ser salbaguardiá pa e órgano Federal den Reino ku ta Rijksministerraad?
Ku tempu, mester traha riba e défisit demokrátiko den Reino, pa asina Kòrsou haña representashon demokrátiko den Rijksministerraad. Ingeniero Don Martina a skirbi un “Paper” riba e problemátika ei.
Ban “tackle” fayonan básiko sosial-ekonomiko di e pueblo marginá mas pronto posibel, ta nan ta e mayoria riba e isla aki. E prinsipionan básiko den e “pakete” ta duna amplio espasio i sèn pa haña un solushon den Reino.
Mas m’a profundisá mi den e dokumentonan, mas m’a bin apresiá e ekselente trabou desplegá. Te ainda tin un par di problema, pero nan ta bon deliniá ta kua nan ta i nan ta dokumentá den korepondensia ku Hulanda i e otro partnernan.
Pluimpje pa tur e eksperto-nan ku tabata visibel i in-visibel. A studia e debilidatnan di nos aparato gubernamental hopi bon i a konstruí un “straight-jacket” pa POLITIEK CURAÇAO ku si e pueblo asept’é, ta pa bienestar di Kòrsou so e polítiko lo por traha p’é, punto!!!!.
Lo no tin probecho personal fásil mas pa nan i pa nan amigu, sigur pa e promé 5 aña!!!!!!


text:
Diamars, durante sorteo di merdia riba 31 di juli 2018, Lotto a saca e number ganado di e campaña Zomer di Cachi Cachi cu e weganan participante di Mini Mega, Mega Plus, Lotto 5, Lotto di Dia. Tur hende cu a cumpra sea 2, 4 of mas combinacion di numbernan ariba mesun un ticket a participa den e campaña Zomer di Cachi Cachi como premio un ganado di 10 mil florin.
E number ganado cu a sali ayera durante e sorteo di merdia ta 109316 y a wordo bendi na Bloemond Lottery. Tur esnan cu a cumpra y a participa den e campaña di Zomer di Cachi Cachi pa controla nan ticket di Cachi Cachi, pasobra un di nan tin e ticket ganado di 10 mil florin.
Lotto, e loteria di Aruba tin diferente wega; Catochi, Big 4, 1-OFF, Zodiac,Wega di Number Korsou di Lotto, Lotto di Dia, Lotto 5, Mini Mega y su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.
Zomer di Cachi Cachi Number Ganado
Diamars, durante sorteo di merdia riba 31 di juli 2018, Lotto a saca e number ganado di e campaña Zomer di Cachi Cachi cu e weganan participante di Mini Mega, Mega Plus, Lotto 5, Lotto di Dia. Tur hende cu a cumpra sea 2, 4 of mas combinacion di numbernan ariba mesun un ticket a participa den e campaña Zomer di Cachi Cachi como premio un ganado di 10 mil florin.


text:
Unda apoyo pa nos mesun hendenan a keda?
Scirbi pa Omaira I. Rodriguez- Britten Diaranson, 22 di Augustus 2018 riba pagina 22 di Noticia Awe Mainta mi a lesa locual Sr. Gregory Lyder...
Kowloon ta lamenta fayecimento di nan ex colega door di violencia...
Sra. Anushka Tromp, e mas reciente victima di violencia domestico, pa hopi aña a traha na Kowloon Restaurant. E tabata un persona amabel y...
Resumen di Siman di Bati Bleki
Skirbi pa Rona Coster Linda Beach Resort a celebra 35 aña, for di punto di bista di un desaroyador. E misterio di un container relaciona...
Proposicion pa Oscar Siegfried Henriquez Boulevard
Skirbi pa Clyde Harms Recientemente, Oscar Siegfried Henriquez, un gran Arubiano a bay laga nos. Un Arubiano multifacetico cu a destaca su mes como deportista,...
Aruba Symphony Orchestra, un Milagro Musical
Despues di e ultimo concierto di Aruba Symphony Festival 2018 un amigo a puntra mi pakico e Festival no ta bende CD di e...
A clausura Aruba Symphony Festival 2018 cu broche di Oro
Skirbi pa Clyde Harms Pa habri e anochi di e concierto clausural, Aruba Symphony Festival a sorprende e publico grandi presente cu un presentacion emotivo...
Diahuebs anochi “Orquesta de Camara” di Cali, Colombia riba Freewinds
Skirbi pa Clyde Harms Aruba Symphony Festival ta continua awe nochi 8or abordo di Freewinds cu un programa di puro musica Latino Americano. Lo toca...
ASF ta na Casibari Cafe diaranson anochi
Aruba Symphony Festival no ta solamente Beethoven, Brahms y Bach. E ta musica di tur genero, musica di tur epoca y pa hendenan di...
Apertura di Aruba Symphony Festival
Skirbi pa Clyde Harms Diasabra nochi a tuma luga e tan espera apertura di Aruba Symphony Festival 2018 na Cas di Cultura cu dos coro...
Bario di Wayaca ta gradici
Despues di mas di 30 aña di a haci accion di firma y peticion na diferente gobiernonan, habitantenan di Wayaca, Seroe Biento, Santa Martha...
Resumen di siman di Bati Bleki
Restaurant ta bin cu reglamento pa cu mucha bou di 6 aña. Un scol pa muchanan cu diferente forma di autismo, un scol pa...
Famia ta pidi cooperacion di pueblo pa nan haya nan cosnan...
Diadomingo, den oranan di marduga, entre 1 or y 30 cu 1 or y 50, antisocialnan a drenta den un cas na Sabana Liber...
Un aña despues di e tragedia, coleganan di Tino Ruiz ta...
Un aña di tragedia di e caso lamentabel di Tino Ruiz, su coleganan ta record'e Entre tanto, un aña a pasa desde cu nos colega...
Aki tres siman lo tin inauguracion di Aruba Symphony Festival 2018
Skirbi pa Clyde Harms Den menos di tres siman, diasabra 21 di juli 2018, Aruba Symphony Festival ta inaugura su programa cu participacion di dos...
Resumen semanal di Bati Bleki
Defensornan di naturalesa, casonan den corte Tambe nos tabata tin un dushi dinner di pisca. Siguientemente, nos a bay un show di e ilusionista...
Comunidad preocupa cu aumento di prijs di productonan prome cu BAVP...
Via rednan social ya caba ciudadanonan a cuminsa mustra nan preocupacion ariba e prijsnan di productonan basico, manera fruta cu ya caba a subi....
Armand Hessels: Criminalidad gubernamental y minamento di estado na Aruba?!
For di e dos articulonan anterior* (‘Sembra -mala hierba- y cosecha -mala hierba-‘ y ‘ Un Sistema di control fracasa’) a resulta cu: 1- hopi...
Resumen di siman di Bati Bleki
Siman pasa tabata tin dos caso interesante den Corte. Tambe e noticia di cu tin un CEO nobo pa AHATA. Un pabien na e...
Armand Hessels: Un sistema di control fracasa
Desde comienso di Status Aparte te cu fin di 2017, patronahe politico, un administracion financiero deficiente y proyecto sospechoso ta forma caracteristica importante di...
Kadans, un cara nobo riba escenario musical di Aruba
Scirbi pa Clyde Harms Den diccionarionan, e palabra "kadans" ta representa un configuracion melodico o harmonico di por lo menos dos acorde cu ta conclui...


text: Na 1636 Hulanda a konkistá Boneiru for di e Spañónan. E isla a bini bou di West Indische Compagnie, ku a importá un kantidat chikitu di katibu pa trabou den agrikultura (prinsipalmente palu i maishi) i eksplotashon di salu. Katibunan ku tabata traha den produkshon di salu,tabata keda den e kasnan di katibu na Saliña, di baina mas haltu ku 2 meter. Ainda por mira e kasitanan aki na Boneiru. A abolí sklabitut na 1863 na Boneiru. Den kuminsamentu di siglo 19 Hulanda a pèrdè dominio di e islanan di Antia dos bia na man di Gran Bretaña. Ora ku na 1816 Hulanda a haña poder definitivamente riba e islanan aki, gobièrnu hulandes a traha Fort Oranje na Kralendijk pa defendé e isla. E torno karakterístiko na e fòrti aki ta trahá na 1868. Salu mientrastantu a bira e fuente mas importante di entrada pa e isla. Eprodukshon a bira asina grandi ku a traha kuater obelesk pa dirigí e barkunan pa e saliñanan. Den siglo binti a renobá e haf i a traha un aeropuerto, Flamingo Airport. Na 1936 hòmbernan a haña derecho di voto. Durante Segundo Guera Mundial Boneiru a sirbi komo un kampamentu pa Aleman i Nazinan hulandes. Bou di Reina Juliana Antia a bira parti di Reino Hulandes na 1954.


text:
Polis atento a detene 2 persona indocumenta y a kita auto for di e chofer cu tabata cu auto sin number paga
Diaranzon mainta un agente atento a para un auto sospechoso pa controla banda di Xavier University na Santa Helenastraat, durante e control a bin descubri 2 persona cu no por a mustra ningun documento cu nan ta legalmente na Aruba y e chofer no por a mustra rijbewijs y tampoco por a mustra cu e number di auto ta paga. E oficial a pidi refuerzo di un otro patruya mientras tanto. Mirando cu e 2 sospechosonan ey no por a mustra ningun documento a pidi transporte pa hiba nan na Guarda Nos Costa pa controla si nan tin permiso of no pa asina deporta nan. Ademas a solicita un takelwagen pa hiba e auto confisca te ora cu e chofer of e doño presenta e papelnan regla.


text:
Huidige artikelen
maandag 3 april 2017 - Ta importante pa entrega e declaracion di inkomstenbelasting 2015
Pa evita boet y otro consecuencianan indesea.
ORANJESTAD – Departamento di Impuesto kier gradici tur e clientenan cu a cumpli cu nan deber fiscal di entrega nan declaracion di inkomstenbelasting 2015. Pero na mes momento kier remarca cu tin un cantidad di 19.392 cliente cu ainda no a entrega e declaracion di inkomstenbelasting 2015. Departamento di Impuesto kier a conseha e clientenan aki pa no warda te cu e ultimo dia (1 di juni 2017) pa entrega e declaracion menciona pa asina evita rijnan largo y frustracion innecesario. Aki ta sigui un splicacion di e consecuencianan cu un cliente por haya su mes confronta cu ne, si e no cumpli cu su deber fiscal y legal di entrega su declaracion di inkomstenbelasting.
Aanmaning
Despues di e fecha final di entregamento, Departamento di Impuesto lo caba di registra tur e declaracionnan cu a wordo entrega. Despues lo procesa e aanmaningnan pa e clientenan cu no a entrega nan declaracion. E aanmaning ta un recordatorio y e ta duna e cliente 10 dia di trabou pa entrega su declaracion. Si e cliente no cumpli cu e entregamento, e lo haya un boet na momento cu Inspector procesa e cobransa definitivo.
Cobransa taxativo
Si e cliente no entrega su declaracion, Inspector lo saca un cobransa definitivo basa riba un calculacion di e entrada fiscal pa cu aña 2015. Esaki ta wordo yama ‘un cobransa taxativo’ y por resulta den un suma relativamente halto pa paga. Alabes e cliente lo ricibi un boet pa incumplimento den e suma di cobransa.
Persigui penalmente
Ta importante pa menciona cu si un cliente no entrega su formulario di declaracion, e por wordo persigui penalmente. E cliente aki por haya un bishita di e team di investigacion fiscal di Departamento di Impuesto: FIOT (Fiscale inlichtingen- en opsporingsteam). Durante e bishita, FIOT lo otorga un di dos recordatorio hunto cu un duplicado di e formulario di declaracion na e cliente. Pues e cliente ta haya un otro oportunidad pa entrega e declaracion. Sinembargo si ainda e no cumpli, e caso por bira uno penal y e cliente ta bira un sospechoso. FIOT lo bay interoga e cliente y despues Ministerio Publico lo dagvaar e cliente pa e presenta dilanti hues. Na final hues lo duna un veredicto y lo determina e sancion cu tin cu wordo implementa.
Den caso cu hues duna un veredicto cu ta indica un castigo, esaki lo tin como consecuencia tambe cu e ‘strafkaart’ di e persona lo bay wordo yena cu e castigo aki. Esaki ta algo cu por wordo evita.
Un persona cu deliberadamente ta keda sin haci declaracion di inkomstenbelasting, por haya castigo di prizon te maximo 4 aña y/of un boet di categoria 5 cu ta maximo Afl. 100.000,-.
Gerencia di Departamento di Impuesto
3 di april 2017


text:
BonBini na nos cas nobo! E ta yama: "MarieStella", y ta situa na un puelito cu yama Saventa, cu tabata e prome "CAPITAL" di Aruba. E ta hopi pega cu laman, nos dushi laman, cu nos ta stima asina tanto! Solamente cu un camina meimei nos y e laman! Sinembargo tin un rij di casnan priva na canto di laman, ma tin 3 of cuatro entradanan cu nos por yega facilemente na canto di awa. Zeeover ta hopi serca tambe!MarieStella ta un cas pa e cuido di nos cu ta di edad halto of cu por un of otro disabilidad. E ta provee 18-20 casitanan pa esnan cu ainda pa zorg pa nan mes, y tambe e nivelnan pa cuido mas intensive. Nos ta haya e cuminda cayente merdia, y combustibelnan pa algo pa desayuno y atarde; tambe nan ta provee labamento di panja, limpiesa di cas, maintenacion, y chapimento di yerba ront cas, E casitanan tin un camber pa dos hende, banjo amplio grandi pa rolstoel,, cu cushina y sala. Tin un staf medico di doctor y nurnan, physioterapi, etc.
Nos a muda riba dia cu BICENTO'S a haci 91 anja! Danki Dios pa Su yudansa den henter e anja te di e dia di awe. E mudamento a bai lihe y sauve cu yudansa di yiu y amigo. Nan a provee dos BOLO provee di Linda (yiu) y Ingrid (amiga) y un "Quesio" pa Myrna, su yiu. Danki na un y tur pa boso yudansa!!


text:
INDIANA – Aruba ta gana e ekipo di Chula Vista, California cu score di 12-8 pa asina bai cu nan di 2...
ORANJESTAD – Diadomingo merdia den un Sero Preto Ballpark na Paradera bastante yen e muchanan di Aruba Champs a hunga e gran...
ORANJESTAD – E seleccion di Junior league representa pa Aruba Center League awemainta a sali pa St. Maarten unda nan lo bataya...
TILBURG – Diadomingo 26 juni ultimo dos hoben Arubiano Fransi Frans y Justin Matos a competi den un torneo di team na Hulanda. E...
PUERTO RICO – E seleccion di Pony League Aruba den e edad di 15-16 ta na Puerto Rico unda awetardi lo hunga...
BAHAMAS – Aruba a gana su prome medaya den landamento na (CISC) Caribbean Island Swimming Championship por medio di e landador du...
PUERTO RICO – E seleccion di Aruba den Senior League 15-16 anja ta logra nan prome victoria den e Latino Americano na Guayama, Puerto Rico ora...
ORANJESTAD – Riba Bucutiweg a tuma lugar diasabra mainta e competencia di 1, 2 y 3 kilometer den Deporte Escolar. E careda a...
RIDDERKERK – Ekipo di RVVH Ridderkerk dirigi pa e Arubiano Giovanni Franken ta sigui duna opportunidad na Arubianonan pa asina destaca y...
WILLEMSTAD – E mihor serador den historia di e ekipo di Dodgers ta e yiu di Korsou, Kenley Jansen. Cu un total...
Spartacus MMA Amateur 2018
Minister Besaril a bishita hoben Arubiano Ethan Tromp na FC Twente
Campeonato Femenino Major Sudamericana na Aruba
Un sonjo a bira realidad pa Denzel Dumfries
Xander Bogaerts y Red Sox rumbo ALCS
Chiara Petrocchi y Monica Pimentel rumbo Las Vegas
Randolph Oduber ta join Aguilas del Zulia
Rebecca y Christiaan Jansen cu tremendo actuacion
Hemradj Mulai Ganador na Pittsburgh, USA
Eugene Kingsale a duna clinica na Japon
JLWS: Walkoff BJ Rincones Aruba ta gana Mexico 3-2
Denzel Dumfries cu un debut soña
Apertura di e Junior League World Series, Taylor Michigan
Joshua y Silviene cu Medaya di Brons na Bermuda
RBC ta sigui sostene Aruba Little League pa 2018
Aruba Basketball Bond ta anuncia schedule di Playoff
Showcase Navegantes del Magallanes Aruba July 20 y 21


text:
DEN HAAG – Hende na Boneiru, Saba i Sint Eustatius na 2019 nèto lo bai dilanti un poko. Gabinete lo baha e gastunan di dunadó di trabou i suèldo mínimo i kompensashon finansiero sosial lo subi ku sinku porshento.
Esei ta un di e medidanan ku a divulgá riba ‘prinsjesdag’, e dia ku na Hulanda ta habri e aña nobo parlamentario i ku gobièrnu ta divulgá su plannan.
Gastu di dunadó di trabou ta baha
E asina yamá gastunan otro aña lo baha di 18.4 pa 13.4 porshento. Asina trabou lo bira mas barata. Ku e medida aki gabinete ta ferwagt ku e suèldo mínimo lo subi i ku habitantenan lo sinti esaki den nan pòtmòni. Banda di e oumento di sinku porshento, despues lo subi e suma un tiki ku e inflashon anual.
Kompensashon finansiero sosial tambe ta subi ku sinku porshento mas ku a anunsiá anteriormente e aña aki. Ta trata por ehèmpel di ònderstant, AWW i penshun básiko AOV ku ta subi huntu ku suèldo mínimo.
Hopi krítika riba gabinete
Na Boneiru, Saba i Sint Eustatius hopi habitante ta pasa trabou pa sali ku nan sèn. Hopi krítika ta bini di Boneiru, kaminda mitar di e habitantenan ta riba òf bou di e entrada mínimo nesesario pa por biba.
E bahamentu di e gastunan di dunadó di trabou ta un di e ‘medidanan konkreto di gobièrnu pa kombatí pobresa’, segun rei Willem-Alexander den su diskurso dia di apertura di aña parlamentario na nòmber di gabinete Rutte III.
Tambe, meskos ku gabinete a primintí anteriormente e aña aki, tur aña lo bini plaka pa drecha akohida di mucha na e islanan. Lo ta trata di 3 mion euro.
E parlamentario Antje Diertens ta kontentu ku e ‘oumento grandi’ pa e islanan. Den un tweet e ta skibi:
Oumento grandi pa e kontribushonnan pa islanan BES:
• 3 mion euro pa aña pa akohida di mucha.
• Suèldo mínimo ta subi ku 5%, i tur otro pago sosial tambe.
• 50% oumento di kompensashon pa yu.
Oposishon: e medidanan no ta sufisiente
Segun e partidonan di oposishon GroenLinks i SP e medidanan no ta sufisiente pa redusí e pobresa grandi riba término kòrtiku. E kompensashonnan finansiero sosial ta hopi mas abou den e munisipionan karibense, miéntras ku e kosto di bida ta hopi mas haltu ku na Hulanda oropeo.
E partidonan di koalishon si ta kontentu ku e medidanan. CDA tambe, pero e partido ta eksihí si pa gobièrnu rápidamente bini ku un plan di akshon pa e añanan ku ta bini.
30 mion euro pa pobresa, infrastruktura i ekonomia
Un otro kos pa gabinete saka kara kuné riba apertura ofishal di aña parlamentario ta ku nan tin 30 mion pa kombatí pobresa, mehorashon di kayanan i pa stimulá ekonomia di e tres munisipionan karibense. Notisia ku a divulgá kaba for di febrüari di 2018.
E sèn ei lo no yega e islanan mésora. Sekretario di estado Raymond Knops (Relashonnan den Reino) a avisá kaba ku e tres islanan ta haña e plaka numa te dia gobièrnu lokal koperá. “Ta hasi e invershonnan aki na momento ku ta trata di bon gobernashon i un maneho finansiero sano.”


text:
(Papiamentu) City Shop ta sigui duna krédito
E kompania City Shop N.V. di Hamoudy Dabboussi, spesialisá den benta di muebel, kOmpiuter i artikulonan eléktriko i elektróniko, ta bai sigui duna su klientenan ku ta deseá krédito. Esaki Dabboussi a bisa den un konferensia di prensa ayera tardi. E konferensia di prensa aki tabata klarifiká un situashon konipliká ku a surgi, despues ku AFM (Autoriteit Financiële Markten) di Hulanda a informá City Shop ku nan no por a sigui duna krédito den forma ku esaki tabata sosodé tur semper, komo ku esaki ta kontra lei i reglanan ku AFM tin ku kontrolá.
Despues ku Boneiru a bira parti di Hulanda a bini ku hopi regla. Entre otro reglanan ku no ta kuadra ku kultura di e isla aki. Pero no tin manera di hasi. AFM por ehèmpel ta kontrolá institutonan ku ta duna krédito na nan klientenan. manera banko i negoshinan ku ta bende riba krédito of via sistema di bon.
LEI DI HULANDA
“E asuntu aki ta den diskushon entre 5 pa 6 luna kaba. E funshonarionan di AFM a bishitá City Shop i a mustra ku e sistema ku nos tabata dunando krédico no ta kuadra ku e regla i leinan ku nan mester kontrolá. Nan a splika nos ku no ta nan ta traha lei, sino ünikamente nan tin ku kontrolá kumplimentu ku e lei i reglanan aki. Na sierto momentu nos a pidi RCN i Bestuurscollege pa intermediá, pero niun dje dos instansianan aki por a hasi algu. Ta leinan ku TweedeKamer a aprobà. Hamoudy Dabboussi a splika prensa.
Di akuerdo ku Dabboussi, na sierto momentu enbèrdat el a konsiderá pa stop ku dunamentu di krédito riba benta, a base di konsehonan ku el a risibi. Pero el a sigui purba, asta doblando heru ku man, pasobra City Shop no kier a laga su klientenan na kaya.
Den e deliberashonnan ku a tuma luga entre AFM i City Shop, e instituto en kestion fasilitá e empresa di Dabboussi un programa di kompiuter pa medio di kua por determiná kua ta e klientenan, a base di e informashon ku nan duna City Shop, por bini tog na remarke pa haña krédito na momentu di kumpra kos na e negoshi aki.
KONDISHONNAN
Dabboussi: “Lo determiná e montante maksimo di krédito a base di:
1. situashon familiar; 2. situashon flnansiero. Pa determiná esaki nos ta obligá di tuma informashon tokante identidat di e kliente, sea sédula of reibeweis bálido. Nos no ta tuma pasport. Pa loke ta trata entrada nos ta pidi e ultimo step di salario of ‘print-out’ di papel di penshun anual of estadc di kuenra bankario.
Mas aleu Dabboussi a splika ku ta pidi tambe informashon riba e kantidat miembro di famia, loke e aplikante ta paga na hur di kas òf hipotek , gastunan di koriente i di finansiamentu.
“Tur luna e kliente ta paga un suma fiho na interes. Nos ta kobra 1.33% pa luna interes nominal for di e di kuater luna. Kier men un interes efektivo di 2,66% pa luna. Ora ta traha e faktura ta obliga pa duna un pago na man di 10% di e preis di benta. Den temporada di kampaña no mester duna pago na man. Pa artikulonan for di departamentu di kòmpiuter mester duna semper un pago na man di. 20% di e preis di benta. Vensementu di kuota pa kosnan kumprá despues di dia 20 di luna ta pa fin di e siguente luna. Kuota mensual semper vense riba 28 di luna. Mester hasi pago promé ku dia 4 di e siguiente luna. Hendenan ku paga lat ta haña un but di 1,8% pa luna I $5 di kosto atministrativo”. Daboussi a splika.
EXTRA 16 oktober 2013


text:
Minister presidente Evelyn Wever-Croes:
ORANJESTAD (AAN) – Minister Presidente mr. Evelyn Wever-Croes, a hiba palabra den conferencia di prensa Dialuna mainta y el a subraya, na prome lugar, cu gobernacion ta un continuacion y no ta algo cu ta caba cu un partido y ta cuminza cu otro.
No obstante, e Gabinete nobo no a haya ningun documento. Tin hende ta yama puntra pa, por ehemplo, un peticion pero e gobierno aki no tin informacion. Unda esaki ta, ningun hende no sa.
“Nos no a haya ningun computer cu ta funciona. Señor Eman a mustra mi unda el a laga tur computer para den su oficina, pero e tabata totalmente white off.
E server di Bestuurskantoor y di Cocolishi e wayanan tur a wordo ranca y poni otro caminda unda nan no mester ta. Frecuentemente, tampoco e server ta funciona, y aworaki nos ta den e tarea di reconstrui tur cos; busca e documentonan, traha un server nobo, percura pa tin continuidad, pa ora un siguiente gobierno sinta nos ta djis cambia e password y nan ta haya tur e informacion cu nan por sigui cune”, e dignatario a subraya.
Banda di esey, e dama a sigui bisa, nan a haya un edificio den sumamente mal estado. El a referi na e edificio dilanti di Bestuurskantoor. E parti di Cocolishi ta den hopi bon estado, pero e area di Bestuurskantoor y hasta e mitad banda pabao mester wordo cera. El a wordo afgekeurd y e mester wordo condena.
El a reconfirma locual su colega Minister di Finanza a divulga, cu nan a haya nos pais su situacion financiero den un crisis, unda cu nan a cuminza haya cartanan di CAFT, den cual nan ta describi e situacion financiero den cual nos pais ta, hopi, hopi dificil.
“Cartanan devastador unda nan ta anuncia caba cu Aruba no ta bay cumpli, cu Aruba ta den violacion di un cantidad di ley y cu esaki por tin consecuencianan hopi serio pa Aruba.
“ Nos a tende di e extra buraco financiero cu e aña aki, door di e situacion di e refineria por yega na casi 100 miyon, y pa e otro aña casi 200 miyon. Nos tabata sa cu lo ta dificil, cu e situacion di Aruba no ta facil, pero asina dificil, sinceramente, nunca nunca mi por a imagina mi cu nos lo yega di haya e situacion”, Minister Presidente sra. Wever-Croes a subraya.
E mandatario a subraya cu pesey gobierno a cuminza traha riba diferente plan di emergencia. Pa cuminza e edificio di Bestuurskantoor, cu pa hendenan por funciona y por traha awe nan a habri oficialmente pa publico. Awor tin un grupo di hende pa atende e publico manera telefonista y recepcionista, pues oficialmente nan ta habri, e dignatario a subraya.
Minister Presidente a duna di conoce cu e computernan tambe ta un problema cu nan a soluciona pa loke ta e partinan mas importante di e crisis, na un sistema structural pa asina den futuro cualkier gobierno cu bin ta djis haya un password pa tin acceso na tur informacion y na historia di tur e añanan di gobernacion di Gabinete Wever- Croes, pa e siguiente gobierno por sigui goberna.